url: =Pasian Umlo Khatin Jesu' Thu Hawmsawn - Zomi Adventist Innkuan\n7. Pasian Umlo Khatin Jesu’ Thu Hawmsawn\nFINLAND | May 16\nRiitta-Liisa Peltonen, 73\nFinland gam nitumna-khanglam a om Piikkiö Seventh-day Adventist Pawlpi ah Esko, kum 63 cina sa-in hong tung hi. “Kei, an kisam ke’ng, hih te ka lawmte a’ ding hi,” acih kawmkawm in anteh, sa, le mohte tampi an lamsang makai Riitta-Liisa Peltonen kiang panin pusuah khiat pih hi. Riitta-Liisa in ahihleh pau loin tua mithaupa en gige hi. Puan nin le khua-ul gim nam ngemngam hi. Zu naak dawn lua ahih manin a sin hoih nawnlo hi. A mit-hah bel migit meel bilbel hi.\n“Nang Khrisian maw?” Riitta-Liisa in ci hi. Esko in a mit phaitam lam nga kawm in, “Emm, Mmm. Kei pawllo pawl hi’ng ee” cih san hi. Gam mi awn nga leh alang lakah Adventist 4,800 khawng a om na, a leitung vai mahmah Finland gam mi a tamzawte’ ngeina ahi, pasian umlo mi khat ai ve maw, ci-in Riitta-Liisa in thei pah hi. Nipi kaal khat khit kaal khat Esko Piikkiö tua biakinn ah va pai pahpah in, a lawmte nupa Pasi le Krista te a’ dingin anneek ding va thoh zeel hi. Pasi pen Turku tembaw khawlna gei-ah inntung khuhna lamsang tawh kisai company khat nei-in, sipuazi kiat luatna hangin dongtuak a om ahihlam Riitta-Liisa in thei khia hi.\nTua hangin Pasi le Krista te nupa seihpiat gawp in zu a naak dawn mahmah uh na hi gige hi. Aciil lamin pen, Nupate in a vengpa uh Esko, nektheih tampi tawh a va tun ciangin a lungdamna uh na lak uh hi. “An koi pan va ngah na hia?” ci-in Krista in na dongh hi. “Ong pai unla, en vo” Esko in cizeel hi. Nupate’n va en nuam lo laideep uh hi. Kiphatsakna lungsim kiam tuan nailo lai hi. Ahizongin cimawh ta uh ahih manun ne zeel uh hi. Tua zawh a sawt loin, Esko’ lawm khat neihsunsunh ahi, a it mahmah a ui si ciitciat hi. Amah zong dah lua mahmah ahihmanin amah guak inn ah om zolo hi. Pasi le Krista te’ kiangah giak dingin va pai hi.\nSee also Jesu Aadingin Kiatsukna\nNitak an a neek ding uh ciangin thu a nget leh Krista in lamdang sa mahmah hi. “Pasian umlo khatin bangdia thu ngen thei mawk peuhmah na hiam?” ci-in Krista in dongh hi. Tua bang peuhmah nidangin khatvei zong mukha ngeinailo hi. Esko’ gamtatzia teng a muh ciangin lamdang samahmah ahihmanin ama’ kudai in tua Esko’ paipahpahna biakinn va-et ding khensat pah hi.\nA paipih dingin a pasal zongh zawn hi. Ahizongin a hansan nading un, nasia takin zu dawn phitphet uh hi. Biakinn panin an thoh dingin a kigualh uh ciangin zu kham lua mahmah uh ahihmanun dingkip theilo phial uh hi. Nupate a maikaal ciangin zong vapai kik uh-a, a kaalkik ah zong pai kik uh hi. A sawtvei simkhit ciangin Krista in Khrisiante’ Pasian’ late, lungdamna thu ki gengente hong lunglut pianpian hi. Sabbath kikhopnate ah hong kisin hi. Esko in Krista lunglutna a muh ciangin nuihsan hiuhiau hi.\n“Tu-in ka mission nasep lawhcing taktak ta ing ei,” ci-in damtakin Krista’ kiangah huausim khiankhian hi. Tuazawh asawt lo, 2017 kum bei lamin Esko si hi. Tua hun ciangin Krista a zudawn khawl in tui kiphum khin ta hi. Azi’ kikhelna amuh ciangin Pasi zong a lungtang Jesu khutah aap hi. “Tu peetpeet in upna kici ka muta hi” ci hi. 2018 kum-a Adventist Khaalsung Camp ah ki tuiphum dingin ki thawi ta hi. Tu-in nupate pawlpi sungah thalawp mahmah in, kikhop hun khempeuh ah tungbaih den uh hi. Pasi in biakinn ah, an thoh dingin hongpai mite nekding an huan in om hi. Genzawhloh kikhelna amaute nupa’ sungah om hi.\nSee also MSS 13: Roma Khua in Sabbath Muta\nNitaak khat, anhuan in a om laitakin a maitang lungnopna tawh taang ngiat hi. A zingsang ciangin a anbuuk sungvuah a sisa in a om, Krista in mu hi. A sih in kum 51 pha hi. Adventist biakinnpi sungah sihvui hunbawlna kinei pah-a, a innkuanpih thak ahi pawlpi mi khempeuh’ lungsim sukha mahmah hi.\nTu-in kum 40 apha Krista in pawlpi sungah lawpmahmah a, ama’ nu mahmah zong biakinn ah hong kikhop pih den hi. Biakinn panin anhawm kipat zawh kum 5 sungin mi 10 hong kituiphum khin ta hi. Riitta-Liisa in tua bangin mite tui hong kiphumna hangin Pasian phat hi. Ahizongin Esko pen lamdang sa mahmah hi.\n“Amah’n Pasian umlo napi a lawmte Khris kiangah hong tunpih hi. Tua bangin a lawmte biakinn ah hong kikhop uh ciangin amah lungdam mahmah hi. Amah in mite nuntak tawntungna munah tun pih hi. Ahi zongin amah’n Pasian um lo hi” Riitta-Liisa in ci hi. Pasian umlo khat in mite Jesu’ kiangah tunpih thei ahihleh nanglekei in bang hangin tunpih thei lo ding i hi hiam?\nMS1: A Kisam Mi Tuakkha\nA Nasemte khat in Huzaap\nUpna tawh Nungta\nNu khat in Gu-pia\nPrev post ZSL 7: Kampau, Athu le A Kizoppih Thute\nNext post ZSL 8: Piansakna: Piancil Bu in a Tawphah, Khen 1


timestamp: atn

url: =Tulaai Leitung Thuthang Tuamtuam Updates Dec 13, 2014 :: ZOMI DAILY\nposted on 14 December 2014 at 9:48 am Lomkholna: Khawmpau, Myanmar, News, World, Zomi\n· Indonesia gam Java tuikulh tung Jemblung khua ah guah tamluatna hang in December 13, 2014 ni in nasia tak in men kicim zihziah a mi 17 si in 40 zato ah kipuak a mihing 91 men in vuknelh in mangthang hi. bbc.com\n· US Senate te in gamdal nading azatding leh IS migilo te donading akisam sumzeek ding ciangtankhiatna December 13, 2014 ni in thukimtak in neita uhhi. Innpi Palaai ten zong thukimna ngahkhin uh ahihman in President Obama in thukimpihna bek kisam laai hi. HIh sumzat ciangtanna sung ah US gam huut nading in $585 billion zangding cih hi a tua lakpan IS migilo te do nading $3.4billion kizeekding a, $1.6billion tawh Kurdish gaalkaap te kum 2 sung pantahding ci uhhi. bbc.com\n· Afghanistan gam Helmand province sung ah leisung a kiphum mine te azong gaalkaap te Taliban migilo te December 13, 2014 ni in nasiatak in nado dihdih uh ahihman in mine zong 12 akihel avekpi mi 23 in anuntakna uh beilawh uhhi. Misi te lak ah US gaalkaap nih kihel hi. bbc.com\nPrevious: Nu Catharina Ning Khan Vung tawh a nunungpen hunzatna video\nNext: Phawk gige in!\nTulaai Leitung Thuthang Tuamtuam Updates May 23, 2016\nGalkap vanleng “Y-8 Military Plane” kiatna pan siluang 30 val kimukhin\nNumeikhat zawhthawh thutawh aki pummatgawp vaitawh kisai in Police te’n mi 4 mankhinta


url: =Thuthak Tomkimcing 07 Jan 2014\nA. Akitamzaan Lungtang DVD hawn hun ding nai mahmah ta\nZomi nam te ading in aminthang masa Lengtong Pauno in apian kum (50) cin na DVD hawm khiat hun ding nai mahmah ta hihi. Malaysia ah 16 Feb 2014 ni in Zomi te kikhopna tuamtuam ah theihsakna kibawl koikoi ding a, Hong tung ding Zomi National Day kum 66 cin na ah nasiatak in leitungbup ah kihawm khia ding ahihi cihi. Music pen Gatam band hi in Studio (D) Ygn, hi in Design Kimpu (Zion) in bawl sak ahihi. Lengtong Pau in agen na ah' Kei ading in sumbawlna hilo in' Aleikha te ading in Zomi sisan ahi Nang leh Kei sisan sung ah meetna leh hampahtna ahong om ding DVD ahihi cihi.\nB. Apuanten ki hawksak' Maizumlua in gui awk giap\nYangon Mingalardung ah Siamsin sangnaupang Mg Aung Yin Oo asang kah na ah apuanten kihawk sak na hang in amai zumlua in gui awk lum ahihi. A mah pen Sanwakyi veng' Zayyartirih lampi ngei om, inn nambat 16 na mun ah 5 Feb 2014 nitak daak 4;00 hun in a inn zawlpeek 8ft sang na tung pan pan in ft 14 asau khau khat tawh guiawk ahihi cih Palik ukpi Win Myint in gen khia ahihi.\nC. Rakhine nam makai nih' Malaysia ah thau tawh kikap bangmah cilo\nRakhine nam makia nih ahi Dr Aye Muang leh U Aye Taa Muang Malaysia shoppingmall khat pan in hong pusuah lian teh Cycle tung pan 8 vei thau tawh kikap vatvat ahi cih Coral Arakan News in gelh khia hi. Tu in Kawlgam palai zum ah lungmuangtak in om a, Zingteh 7 Jan 2014 Kawlgam ciah ding ahihi cihi.\nD. i Phone Cover te thau bang in kizang thei ding\nElectonic van te lak ah thau bang in akizang thei ding in iphone cover te American minam Mr Seth Froom bawl khia ta ahihi. Cover pen khuaphe meitha Volt 65000 tha kikhawl, neithei ding ahihi cih dailymail in gelh khia zo ahihi.\nF. Gam leh Nam khantoh nasep nading' Chinna in $ 700 million leitawi ding\nKawlgam sung gam leh nam khantoh nasep nading in Chinna ( Sen) te in US $ 700million hong leitawi ding ahihi cih Kantin Mangputal U Kyaw San tung pan kithei khia ahihi. Amasa hong leitawi ding sum $ 100 million hi phot ding hi a, Shan gam khuapi huam 20 huam sung ah Sang 20000 kim kizek khia masa ding ahihi cihi. Adang te zong akisambang in amun agam te en in nasep kipan ding hi a, leitawi sum hong pai hunhun in sem ding cih ahihi. Zogam ading zong dawp huai ding ahihi. Nasem nuam te ading in.


url: =Zomi Ading Thukhualna maw? Thuzawhna? :: ZOMI DAILY\nposted on 11 January 2015 at 5:52 pm Lomkholna: Article, SuanghDal\nZomi ading Hiphop ci-in ih nau ih tate pawlkhat awng-awng uh hi. Hiphop in hong thuzawh sangin Zomi ading Zomi mah in hong thuzawh photphot leh ih lunggulh masa hi. Tua kum zalom 21 sung, a diakin kum 2014 – 2015 sung Zomi te adingin thukhualna sangin thuzawhna kisam hi. Zomi min tawh hih zah ciangin thuzawhna hong neih pih ih makaite hangin angtang mahmah hang. A mei-am kilawhlawh ta hi. Hong mut pha mahmah un. Kuang ta ding hi. Thuzawh phot phot peuh lehang ih thukhual dan ding na thei lua uh hi.\nShianglin siamna maw? Zobuan hanta?\nChina Sente Shianglin tai siam mahmah a, ahi zongin kilai taktakna ah kizang thei lua lo hi ci-in Bruce Lee in gen ngei hi. Kilaitaktakna ah kitup gawp (boxing), Kibuan gawp (mix martial art) te bek kizang thei a, video sunga siam zalzalna le kilum let zalzalnate kimang thei lo hi. A siam tuaktuak a hatzaw zaw in zolai hi. Siam zalzal sangin hat\nmahmah ding na thupi zaw hi. Hat suk peuh lehang kinawk zo hi. Kawlte Chinlone a khe tung ciang vuah kia sak loin kimawl siam zalzal mahmah a, ahi zongin SEA game ah a khatna ngah zo peuh mah lo uh lo hi. Zomi te Sen (China) video in hong bum khin lua mahmah ahih manin Sente’ siamna ih muang mahmah hi. Ahi zongin UFC kibuanna khawng ah Sente khawng a kihel sunsun in kuamah hong zawh loh ciangin ih heh bang suak liang hi. Mikang te mah na hat uh hi. Negro te hat zaw kan lai hi. Sen siam zalzalte in kibuanna taktak ah kuamah zo khol lo uh hi. Jetli bangdaan-a siam ih sakte in kuamah hong zawh loh uhteh ih heh bang a suah liangna pen a hi taktak thute in hong thuzawh masa loin, a hi zalzal tengin hong thuzawhna tawh ih kalsuan masak hang ahi hi. Tua ahi zalzalte in a hi taktakte hong zawh loh ciangh lamdang sa-in ih thang bang a paai liang ahi hi. Ahi zalzalte’ hun hong bei hiai-hiai ta dinga, ahi taktak Zomite Pasian’ min tawh gam le minam adingin hong palh khia ta ding uh hi.\nSiamna sangin hatna, Shianglin siamna sangin kiZobuan, Thukhualna sangin thuzawhna kimang thei zaw hi. Tuamah bangin Lungdamna thupuak nasepna ah zong Kupna (dialogue) sangin Hilhna (preaching) kimang thei zaw hi. Thupha ngah nop mana piakkhiatna ah thupha om lo a, piakkhiat ding ahih mana piak lelna ah thupha om hamtang hi. Lungdamna thu pen kup ding hi kilkel lo a, hilh ding hi. Lungdamna thuhilh thei lo thuhilh nuam a tam luatna pen ih minam bup adingin a lauhuai mahmah thu khat hi leuleu hi. Tua ahih manin Lungdamna thu ih tangkona ah daan (method) tuamtuam zangin ih siam zalzal hangin mimawh mi khat a kikhel sak pen Topa’ kammal Lai Siangtho bek mah ahi hi. Lungdamna thu Lai Siangtho thu pen a thei nai lote tawh kikup ding hi lo a, hilh ding, lungdamna thu gen ding ahi hi.\nKikup pih lecin, biakna dangte in zong hong gen ding uh nangsangin hau zaw dinga, a tawpna ah “hoih hi” ci-in kisansakna , a kibangteng gawmkhawm-in a kibatlohnate gen lo bek lo paikhia nusia-in dikzul sa-in na inn zuan in na ciah lenlen ding loh ngal bangmah na muh beh kei ding hi. Tua ahih kei leh lah a kitawngsa in na kikhen ding uh hi. Lungdamna thu zeek zia pen hilh ding ahih manin Lai Siangtho a hilh thei Lungdamna thu a genthei dingin Lai Siangtho sang zong a kilawm ciang khat kah pel loh phamawh hi. Lai Siangtho sangkah Lungdamna thugen ding khat a pianthak loh pahmawh hi.\nLungdamna thu pen Kupzia tawh hi loin Hilhzia bek tawh hi zaw hi. Thuhilhna (preaching) pen kinial thei lo ahih manin Pastor pawlkhatte in thuhilhna pulpit tung pan a ut teng gen in, mi kapkap thei leuleu mawk uh hi. Pulpit tung pan thu kigen kinial thei lo hi. Tua ahih manin Pulpit tung pan thukigente in Lungdamna thu a suut theih kei, a gen ngei kei uh leh mipite sung pan kigensiatna phunna hong khang ding hi. Tulai thuhilhsyate’ thuhilh ngai lehang “Christ and Him crucified” zo peuh mah lo mawk uh hi. Thuhilhna (preaching) pen a kinial kik thei nawn lo ding daan (method) khat nei ahih manin Pastor gina lo pawlkhatte in Pulpit tung pan Lungdamna thu hilh nawn loin suangdalama’ lungkim lohna phulakna pulaak nading hun hoih pi khatin nei mawk uh hi. Dah huai mahmah.\nAhi zongin tua a kinial thei lo thuhilhna tawh thu taktak hilh lehang biaknadangte in zong nial kik loin hong um ding uh a, piangthak ding uh hi. Kup pih lecin hong nial hamtang ding hi. Kiholimna (open air/discussion/question and answer) cihte bel a om hun om sam ven cin. Lungdamna thu tangkona genna, gammial nasepna ah genna, hilhna hi a, kupna hi ma sa lo hi. Kupna tawh na pai leh na lel ding hi.\nSo faith comes from hearing, and hearing through the word of Christ (Rom. 10:17). Mawhnei mi khat in upna hong neih theihna lampi pen lungdamna thu zakna pan ahi hi. Tua lungdamna laigil pen Khrih ii kikhai lupna thu le thawhkikna thu ahi hi. Mite in na thuhilhna tungtawn in Lungdamna thu taktak a zak ding kisam penpen hi. Kinialna hi loin zaksakna hi. Kikupna hi loin hilhna hi. Thukhualna hi loin Thuzawhna hi.\nPrevious: Na ki-en kik dih\nNext: Khutgelh Laisiangtho ~ T. Sawm Lian


url: =Leitung thuthang (world news) – 15 November 2014 :: ZOMI DAILY\nposted on 9 December 2014 at 5:06 pm Lomkholna: News, World, ZomiTimes\nAPEC summit beijing:\nNovember 10-11 sungin China khuapi Peking (Beijing) ah APEC-Asia Pacific Economic Conference om a, Kawlgam President U Thein Sein zong kah hi. Hih APEC khawmpi ah China leh Japan tuikulh gam vai buaina hangin kitelkhialhna kum 2 khit ciangin akhat veina kimuhna nei uh a, Obama in apahtakna thu gen a, gam 2 kilemna ding lamsialna hi ci-in pulak hi. qBBC\nUSA President Obama Galveng Dingin US Galkap Tembaw Hong Pai:\nAPEC leh Asean + East Asia Summit apai US President Obama galveng dingin USS Pelelin (LHA-5) pen November 11 niin Rakhine tuipipang tunga, Kawlgam galkap tembaw Frigate 1 leh galtembaw 2 tawh kimu ding uhi cih thu Myanmar Navy website ah kisuah hi. 2012 kum apai laiin zong US galkap tembaw khat in zui hi. 25 Veina Asean summit Kumpi uliante hu(galveng) dingin palikmang 18 in tavuan la u hi. qDT\nUS Term Alang Kiteelna Ah Republican In Zo:\nUSA ah innpi nuainung pen Term kimkhenin alang kiteelna om a, Obama Pary – Democratic in lelin Rupublican party in zo a, innpi tungnung leh innpi nuainung ah Republican Paryty MP tamzaw hi. Hithu hangin US leh gamdang kizopna buaina amanawh ding hiam cih lunghimawhna om hi. Obama in Republican MP khempeuh tawh sepkhop theih ding hanciam ing ci-in gen a, policy lui kikhel om lo-in athak guan ding pen haksa thei ding hi ci-in kigen hi. Kawlgam tawh kizopna ah investment lam buaina om khollo ding a, Human Rights lambel Repubilican MP tampi in Kawlgam lungkim huaisa lo uhi. qDT\nUKraine Ah Russia Galkapte Lut:\nRussiate Donest (Ukraine) khuapi ah thautawite huh dingin Russia galkapte lut hi ci-in USA Vice President Joe Biden in gen hi. Russia in Menz thukimna apalsat leh supna lian tuak ding hi ci-in khauhtakin gen hi. Ukraine gam pen Soviet Russia gam hingei a, Ukraine suahtakna ngah khit ciangin Ukraine nisuahna Russia mite tamna state 2 – Donest leh Lensky Myone in Russia tawh kipawl ding utna hangin buaina piang hi. qAFP, DT\nPrevious: Kawlgam thuthang (Myanmar news) – 15 November 2014\nNext: KIIM Ministry makaihna tawh Cialpi Kinei ding


url: =UN General Secretary Kawlgam Tung ta hi cih thu kiza - TUNGZANG NEWS\nUN General Secretary Kawlgam Tung ta hi cih thu kiza\nUN General Secretary Kawlgam Tung ta\n(TZN) - UN Secretary Mr.Ban Ki-moon pen a geelsa om bangin April 29,2012 ni-in Kawlgam tungin April 30 ni mahin President U Thein Sein tawh holimna nei uh a, Nitak lam 4:00PM hun pawlin, Former UN General Secretary hunpi nih ( Term nih) asem ngei U Thant i han ah hawh in zahtakna le dahpihna Pakkual piakna nei hi. Tua lai panin Kawlgam khuapi thak Muanhuai khuapi (Naypyidaw ) ah vanleng tawh leng suak hi.\nTua banh April 30,2012 ni mahin Pyithongsuh Hlutdaw meeting ah thugenna limcitak nei thei bek tham loin, Media Officer teamte tawh holimna (Interview) a neih khitteh nitak an (Dinner) nekhawm uh ci in UNDP thuneite in gen hi. Tua ciangin mai 2014 ciang a Kawlgam UN te'n mawhpua a hong bawl sak ding (Census by 2014) tawh kisai Myat Royal Hotel ah thukimna letmat thuhna nei uh a, tua hun man khit phetin Shan State lamah zinsuak in May 1,2012 ni Yangon tung suk kik ding ci hi.\nTutung Mr.Ban Ki-moon kawlgam hong zinna abulpi pen Kawl kumpi in Democracy ki ukna tawh akalsuanna le Mualmi thautawi (Ethnic Groups) te tawh kilemna (Cease-fire agreement) a bawlnate a manawt semsemna ding thapia a hong zin ahihna thu Reuters News ah kigelh hi. Tua banah Kawlgam in tulaitak leitung bup muhna ah Political kalthak suanna dingin kongkhak kihong ahihna le hoi le puk kha peuh mah lo a, limtak a kalsuan suak theihna ding etphat mahmah kisam ahihna thu Kawlgam hong pai madeuh in USA ,New York khuapi ah genkhol cih kiza hi. May 1 (May Day) ni-in, Yangon tunkik ding a, NLD makaipi Daw Aung San Su Kyi tawh kimuhna le holimna nei ding geelna nei khin hi. Tutung Mr. Ban Ki-Moon Kawlgam ah a thumvei hong zinna hi ta in, a zi Mrs.Yoo Soon-taek in zong hong zui thei hi.\nTZN: Source : RFA,News\nTranslated : Pa Kham Khan Suan ( Tongsan Translator)


url: =LESSON 5 Jan 25 -31 KIPHATSAKNA PAN KINIAMKHIATNA-AH ~ MUC\nLESSON 5 Jan 25 -31 KIPHATSAKNA PAN KINIAMKHIATNA-AH\nAdmin 11:44:00 PM Articles, Sabbath School Lesson\nLESSON 5 Jan 25 -31\nKIPHATSAKNA PAN KINIAMKHIATNA-AH\nTu Kaal Sung Sim Ding: Dan. 4: 1-33; 4: 34 – 37; Pau. 14:31; 2Kum. 20: 2-5; Jonah 3:10; Phil. 2: 1- 11.\nKAMNGAH: “Pasian in hong lah na lamdangte, bangzahin lian ahi hiam? A bawl na lamdangte, bangzahin vanglian ahi hiam? A tawntungin Pasian kumpi hi ding a, amah in a tawntungin a uk paisuak ding hi” (Daniel 4: 3).\nKiliatsakna in mawhna kipatna hi. Tua in vantung tokhom kim a om vantungmi Lucifer sung panin hong kipan hi. Pasian in Ezekiel tungah “Na melhoihna na kisaktheihpih kha a, na minthanna in nang hong haitatsak hi. Leilak ka hong denna a, kumpi dangte hilhkholhna-in nang ka hong koih hi (Eze. 28: 17), ci hi . Kiliatsakna in Lucifer siatna piangsak hi. Tu-in zong kiliatsakna in mi tampi siatna sung tunpih hi. Eite khempeuh in mawhnei mi ihi hi. I nuntakna in Pasian tungah kinga hi. Tua hi-a bang hangin kiliansak, kipha-sak, gitlo ngam i hiam? A taktakin i hihna khempeuh in kiniamkhiatna tawh kidim ding hi lo hiam?\nNebuchadnezar in kiniamkhiat a thupitna a theih nadingin hun sawtpi kisam hi. Mei phualpi sungah a li-na MIPA a muh hangin kumpipa in a nunzia khel tuan lo hi. Pasian in Nebuchadnezar a kumpi gam a lakkhiatsakin ganhing lungsim nei-in gamlak ganhingte tawh a nuntak ciangin a nunzia kikhel thei pan hi.\nHIH IN A LIAN BABYLON HI LO HIAM?\nDan. 4: 1-33 sim in. Kumpipa tungah bang thu piang hiam? Bang hang hiam?\nPasian in Nebuchadnezar a nihvei-na mang pia hi. Kumpipa in a nihna a mangmat genkik thei hi. Ahi zongin kumpipa a kipan Babylon mipilte in a khiatna genthei lo uh hi. Kumpipa in a mangmat khiatna gen dingin Daniel samsak hi. Kumpipa in vantung a banto singkung lianpi khat mangman hi. Tua singkung puk ding thupiak ngah hi. Daitui nuai lakah singzung leh a bulsum bek om lai hi. A mang sungah vantungmi gen,”Amah in mihing lungsim nei nawn lo-in, kum sagih sung ganhing lungsim a nei ding hi” cih thu in kumpipa patau-sak hi.\nHih mangmat in thupi mahmah hi, cih thei ahihmanin Daniel in kumpi dang khat ii mangmat hi zaw leh ci-in deihsak hi. Ahi zongin Daniel in ahi bangin, tua mangmat in Nebuchadnezar kumpipa limcing ahihna pulaak hi. Lai Siangtho sungah singkung in kumpite, gam tuamtuam, ukna lian (empires) limcing hi (Eze. 17: 31; Hosea 14; Zech. 11: 1, 2; Lk. 23:31). Singkung lianpi in a kiliatsak kumpi limcing hi. Pasian in Nebuchadnezar tungah ukna, vangliatna pia hi. Ahi zongin kumpipa in a neih khempeuh Pasian piak ahihlam phawk lo hi.\nDan. 4:30 sim in. Kumpipa in Topa vauhilh kholhna a awlmawhlohzia bang kigelh hiam?\nKiliatsakna in mihing a kipan na khempeuh in Pasian tungah kinga hi, cih mangngilhsak ahih manin lauhuai hi. Pasian a mangngilh mi a nuntakna lauhuai hi.\nLawhcinna bang na nei hiam? Kiliansak, kipha-sak lo-in na angtang thei hiam? Koi bangin tua bangin na om ding hiam?\nKAMSANG IN VAUHILHKHOL\nDan. 4: 27 sim in. Vaukholhna a gen banah kumpipa in bang sem dingin Daniel in genbeh hiam? Bang hang hi ding hiam? Pau. 14: 31.\nDaniel in kumpipa mangmat a khiatna a pulaak banah Nebuchadnezar in siatna pan a suahtak theih nading lampi zong hilh hi: “Tua ahih ciangin kumpipa aw kong thuhilhna hong mang in. Mawhna bawl nawn kei inla, diktakin gamta in. Mizawngte hehpih leteh, tua in a sia-a na gamtatnasate hong puahsak ding a, na nuamsa toto ding hi,” a ci hi (Dan. 4: 27).\nNebuchadnezar in inn lianpipi ban-ah huan tuamtuam, tuilakna tuamtuam, biakpiakna mun tampi leh ama nasepnate in lamdangin leitung kizelin minthang hi. Tua bangin a nasepnate-ah sila, mizawngte nenniamna zangin tha le ngal tawh a sepsak ahi hi. Tua banah makai uliante bekin Babylon hauhna nuamsa uh hi. Nebuchadnezar kiliatsakna in Pasian a theihtel ding khaktan hi; a kiphatsakna in a gam mite genthei-sak hi. Daniel in kumpipa gamtat siatnate a pulaak ding om hi taleh, mizawngte huh in ci-in a thuhilh in, Pasian in mizawngte lunghimawh tawntung hi, cih phawksak hi.\nNebuchadnezar tungah a kihilh thu in a om ngei nai lo thu thak hi lo hi. Thuciam Lui kamsangte in Pasian mite in mizawngte simmawh nengniam loh ding hilh tawntung uh hi. Judah mite a saltanna uh a hang bulpi zong mizawngte a nenniamna uh kihel hi. Mizawngte hehpihna in Khristian nunna-ah a thupi pen khat hi. A langkhat panin mizawngte bawlsiatna, simmawhna in Pasian mahmah langdo-na hi pah hi. Mizawngte i huh takteh na khempeuh in Pasian neihsa hi, cih a pulaak hi-in, neihlelamhte in eima neihsa hi lo-in, Pasian neihsa kemte i hi bek hi, cih a phawk i hi hi.\nNeihsa tawh mite huhna tawh Pasian a zahtak, a pahtawi, na khempeuh a uk Topa hi, cih kilang hi. Na khempeuh in Pasian neihsa hi, cih thu in neihlelamhte manneihna, zatna ding hong theisak hi. Nebuchadnezar in hih thu thei kha lo hi. I lawhcinna, i sepna khempeuhah Pasian vangliatna i phawk khak keileh Nebuchadnezar bangin siatna i thuak ding hi. Hih thu phawkin cimawh, huh kisamte panpihin huhna tawh Pasian’ vangliatna pulaak ding kisam hi.\nA SANG PEN PA IN UK\nA mawhna kisikin Pasian mawhmaisakna ngen dingin kihilh taleh Nebuchadnezar in ama kiphatsakna hangin thukhenna thuak hi (Dan. 4: 28 – 33). Kumpipa in a kumpi huang sung vak kawikawi-in a vangliatnate ngaihsunin amah leh amah kiphat hi. Kumpipa in lungsim kisiat natna khat ngah a, a kumpi huangah om thei nawnlo-in kihawlkhia hi. Khuak tawh kisai natna lycanthropy,ahih keileh zoanthropy nei hi ding hi. Tua bang natna neite in ganhing bangin gamta uh hi. Tuhunteh tua bang natna “species dysphoria” kici-in, pumpi sung nate kisiatna panin a piang hi-in, ganhing lungsim guan hi.\n2Kum. 20: 2-5; Jonah 3:10; Jer. 18: 7, 8 sim in. Kumpipa in mawhna gimthuakna tawh a kipelh theih nading lampi bang kigelh hiam?\nNebuchadnezar in gimna lianpi a thuak khit ciangin a nunzia kikhel hi. Kumpi inn sungah om a, vangliatna tawh kidimin a omlai-in Pasian tawh kizopna nei lo hi. Ahi zongin a vangliatna khempeuh bei-in gamlak ganhingte tawh a nuntak ciangin, Pasian in Nebuchadnezar kikhel a Pasian tungah a nuntakna kinga ahihlam a theih nadingin hun hoih pia hi. Pasian in a kiphasak kumpipa a hilhnop thu in “ Pasian in na khempeuh uk hi” (Dan. 4: 26). Pasian geelna sungah kumpipa tungah thukhenna in deihna lianpi nei hi. Vantung thukhenna in a pulaak om bangin “ Hih pen a vil, a patau vantungmi’ thukhenna ahi hi. Tua ahih ciangin mun khempeuhah a om mi khempeuhte in, “ a Lian Pasian in mite’ kumpi gamah a vaihawm hi, cih a thei ding uh hi. Amah in a teel peuhpeuh a neupente nangawn kumpi a suaksak thei ding hi,” a ci hi (Dan. 4: 17). Pasian in Nebuchadnezar a thuhilh in eite zong a hong hilhna ahi hi. Bang hang hiam cihleh Pasian in mi khempeuh a uk hi.\nBang hangin Sangpen Pa in uk hi, cih thu i tel ding thupi hiam? Koi bangin hih thu theihtelna in i nuai a om mite tawh kizopzia hong huzaap ding kilawm hiam?\nVANTUNG LAM A ENTO MITTE\nDan. 4: 34 – 37 sim in. Koi bangin, bang hangin kumpipa adingin nate kikhel hiam?\nNebuchadnezar in a lamdang natna thuak dingin Pasian in phal hi. Ahizongin Pasian in kumpipa cidamna pia kik hi. Kamsangpa genkholh mah bangin kum sagih a cin khit ciangin kumpipa nunzia kikhel hi; natna tawh kidim kumpipa in vantung Pasian mitsuan hi (Dan. 4:34). “ Kum sagih tawntung kumpipa khut nuai om mite in kumpipa nunzia lamdangsa uh hi. Kum sagih tawntung mite mai-ah kiniamkhiatna sin hi. Kum sagih khit ciangin kumpipa in a thungaihsut theihna ngah kikin vantung Pasian mai-ah kiniamkhiatin, Pasian thuhilhna thuak ahihlam amah leh amah kitel hi. A mawh a khialhna kisikin a nuntakna a hoih kiksak Pasian hehpihna in pulaak hi.” Ellen G. White, Prophets and Kings, 520.\nI nuntakna-ah Pasian mitsuan lehang kikhelna lianpi piang thei hi. A thutheihna a ngah kik petin kumpipa in a nunzia kikhel takpi ahihna kilang hi. Nebuchadnezar in Israel Topa Pasian a theihtel ding hun hoih thum vei khahsuah ngei khin hi. Pasian in saltang Judah tangvalte tungtawnin a lamdang thuthuk theihna (Dan. 1) a pulaakte kumpipa adingin a nungta Pasian a theih nadingin Pasian in lampi a honsak hi. Daniel in kumpipa mangmat leh a khiatna pulaak hi (Dan. 2). Hebrew tangval thumte in mei phualpi sung pan suahtakna ngah uh hi (Dan. 3). A tawpna-ah hih bang thupiangte in kumpipa lungsim khel zo lo ahihleh bang in khel ding hiam? Kumpipa lungkhuah taleh Pasian in a li vei-na hun hoih khat pia kik hi. Tua ciangin kumpipa lungsim kikhelin a kumpi inn sungah om thei kik hi (Dan. 4). Nebuchadnezar nunzia in a hong pulaak bangin Pasian in Nebuchadnezar tawh kizopna nei thei dingin hun hoih khat khit hun hoih khat pia pia hi. Paul pulaak bangin kum zalom tampi khit ciangin Topa Pasian in mi khempeuh in kikhelin, thuman thutak thei-in hotkhiatna ngah dingin lunggulh hi (1Tim. 2:4). Nebuchadnezar tungtawnin hih thuman kilangh hi.\nTopa in bang lampi tawh nang hong kiniamkhiatsak hiam? Na tuahkhak thute in bang hong hilh hiam? Gim thuakna tawh Pasian hong khel ding sangin gim thuak lo-in Ama hong khelna dingin bang kipuahphat ding na nei hiam?\nA KINIAMKHIAT LEH LUNGDAM MI\nA kisik kumpipa in “A Lianpen Pasian leitung mite bangmahin a sim kei a, vantungmite leh leitung mite ama khutnuai ahi hi. Ama deihna kuamah in nial thei lo a,a bawlnate kuamah in a hang a kan thei kei hi,”ci-in pulaak hi (Dan. 4: 35).\nA beisa-in Nebuchadnezar nunzia tawh enkak lehang hih ama pulaak thu in a thupi thugui bang pulaak hiam? Bang siksanin Nebuchadnezar in a nungta Pasian um takpi hi, ci thei ding i hiam\nDaniel 4 a gelh pen Nebuchadnezar ahih theihna ding siksan ding thu om hi. A taktakin hih Daniel 4 pen kumpipa in a gam sung mun khempeuhah a laikhak a hawmkhiat hi ding hi. Hih laikhak in kumpipa in a kiphatsakna, ganhing bangin a nuntak khitteh Pasian in a nuntakna a bawlpha ahihlam phawkin a lungsim kiniamkhiatna thute pulaak hi. Nidang kumpite in hih bangin amau le amau kiniamsakna pulaak ngei lo uh hi. Amau leh amah kiliatsakna vive tawh kidim uh hi. Tua hi-in Nebuchadnezar in a kiliatsakna, ganhing bangin a nuntaknate kiphawkin a nunzia kikhel takpi hi, cih a gam sungtenga a laihawm in pulaak hi. Tua banah kumpipa in a kikhelna thu, kiniamkhiatin, Pasian vangliatna pulaakin tua bangin a laihawm takteh Nebuchadnezar in gammial nasem (missionary) khat hong suak hi. A nungta Pasian tung pan a theih thute leh a kikhelna thu pulaak lo-in om thei lo hi.\nDaniel 4: 34 – 37 in kumpipa thungetna leh Pasian min a phatnate in Pasian tawh kizopna a neih takpi thute pulaak hi. Tu-in kumpipa in mihing in ciangtan nei ahihlam phawk thak kikin, a deihhuai-nate muh thakna nei hi. Tua bangin Topa tungah a lungdamna a pulaakkhiat in Daniel biak Pasian vangliatna a pulaak hi-in, Pasian in mihingte leh leitung nate a simlohna phawk phing hi (Dan. 4:35). Ei le ei kiliaatsak nadingin mihing in bangmah i hi kei hi. Tua hi-in Daniel thukhupnate in kumpipa kiniamkhiatin, Topa tungah lungdamin, Pasian min a phatnate in eite zong kiliansak lo ding hong hilh hi. Tuni dongin Topa in mihing nunzia hong khel hi. Mihing in bangzahin kiliansakin, siatna tawh kidim hi taleh, Pasian in hehpihna leh vangliatna tawh kidimin, mawhnei mite vantung Pasian tate dingin hong khel hi.\nPhilipians 2: 1-11 sim in. Kiphatsakna hemkhiat ding tawh kisai bang hong hilh hiam?\nNgaihsutbeh Ding: “Hun khatlai-in a kiliansak mipa in a kiniamkhiat Pasian tapa hong suak hi. A gilo, a ngongtat kumpipa in tu-in a pil kumpipa hong suak hi. Israel Pasian a zahko, a gensia mipa in, tu-in Sangbel Pa vangliatna phawkin, Jehovah Pasian kihtakna nei ding leh a gam mite lungdam nading nasem hi. Kumpite Kumpi, topate Topa in a thu hilhna tawh Nebuchadnezar in a tawpna-ah liatna taktakin hoihna taktak tawh kidim hi, cih thu theitel hi. Hih in ukna nei khempeuh in a theih ding uh ahi hi. Jehovah in a nungta Pasian hi, ci-in kumpipa in hih bangin pulaak hi: “Keimah Nebuchadnezar in vantung Pasian ka zahtak hi; Amah liansakin a min ka phat hi. Ama sepna khempeuh leh a thukhennate in thuman hi. A kiliansak mi niamsak thei hi.”\nLeitungah a vanglian pen kumpi in Pasian min a phat teh, tu-in Pasian deihna tangtung hi. Lai Siangtho sungah Nebuchadnezar nunzia a hong hilh nunung pen in a gam mi khempeuh theih dingin Pasian hehpihna, a hoihna leh a thuneihna a pulaak hi.” Ellen G. White, Prophets and Kings, 521.\n1. Kiliatsakna in siatna piangsak hi. Kiliatsakna in Pasian langpanna kician mahmah khat hi. Tua in khengval deuh hi,ci-in na ngaihsun hiam? Tua bangin na ngaihsut leh ngaihsun pha kik in. Mi khat kiliansak semsem leh midangte’ kiliansak a deihlohna khang semsem hi. A taktakin a kiliansak mi na hi hiam, cih nang leh nang na kitheih nopleh, “mite’n hong deih lo-in, hong hehsak uh ciangin, ahih keileh pahtawi-na ngah ding kimlai hong kipahtawi keileh na lungsim puak in a kiliansak mi na hih leh hihloh na kithei ding hi. Kiliatsakna, kiphatsakna in khat le khat kidemna, ki-elna piangsak hi. Kiliatsakna kampau khat omleh kiliansakna kampau tawh thukkik ding i pianpih hi. A kiliansak mi nih in kilem thei lo hi.” C.S. Lewis, Mere Christianity (New York: Touchstone, 1996), 110. Lewis gen thu in na lungsim kiliansak na hihlam hong thei-sak hi lo hiam?\n2. Tu kaal sung leh a bei-sa i sin thute in na khempeuh tungah Pasian liatna thu i sin hi. Bang hangin hih thu i teltheih ding kisam hiam? Hih thu i tel nadingin Sabbath thuman in bangci bangin hong huh hiam?


url: =Naupang kum 7 bek aphapan khat kawnggak tawh 62 vei azepgawppa kiman ~ ZD :: ZOMI DAILY\nposted on 19 February 2017 at 9:23 pm Lomkholna: News, Sawltak, USA, World\nNukik neite lah baihtuak kei ei, pakik neitezong noptuak tuankei. Anih in abaih omtuakkei, athuakkha te hehpihhuai mahmah uhhi. USA gamsung aom Texas State sungah pasal khatin a lawmngaihnu Girlfriend ii atapa (amahtawh ata hilo) pen kawnggak tawh a zepgawp laitak CCTV panin ki Record kha citciat cih Daily Mail in genkhia hi.\nTuapa minpen Kordarell Williams kicikhat hi a, kum 27 aphakhin khat ahihi. A lawmngaihnu ii atapa pen kum 7 bek aphapan hi a, kawnggak khattawh 62 vei zekgawp ahih manin “Child Abuse” tawh palik te’n mankhin uhhi.\nVideo Clip aki Record sungah aki etkik ciangin Minute 5 hunsung in kawnggak khattawh alu, aliang, akhe teng zepcihtak in zepgawp a, akigawm in 62 vei zep cimawk hi.\nTuapa pen palik te’n amatkhit uhciangin thukhenzum ah kitun a, Court panin agenkhiatna ah kazepmah ci’n genkhia hi. Ahangpen tua naupangno in Phone Charger khat gu ahih manin asatgawp cihi.\nKawnggak tawh azep banah akiu tawhzong alu tamveipi khawng cilai hi.\nHih thupiang pen Thursday ni nitaklam 5pm hunpawl hi a, Northwest Houston Apartment geikhat aom ninkipaihna gei ah ahihi. Ageinai panin amukha khat ii genna ah tuapa in a mawtaw pen ninpaihna gei ah akhawlsak khitciangin mawtaw tungpan tuakkhia in, naupangkhat mawtaw sungpan kaikhia cihi.\nTuapan in naupang kum 7 bek aphapan himahleh hehpihna lungsim neivetlo in zep acihin zepgawp cihi.\nSurveillance Video Captures Horrific Beating Of Seven-Year-Old\nPolice Report akibawl ciangin palik te’nzong Video sungpan mawtaw number tawh kankhia uh a, nai 3 sungin tua naupang asatgawppa mankhia theipah uhhi. Tulaitak palik te’n kem uh a, thu bawlding uh cih kiza hi.\nNaupangpa ahihleh Child Protective Services te’n kemphot uh cihi. ZD Sawltak #zomidaily\nPrevious: Myanmar President le ulian te’n Tonzang ah khuanu khuapa te ngetna a vaihawm sakziading pulak kikna\nNext: USA, California State sung khuahun siagawp in, mi 4 sikhin ~ ZD\nLasiam Niangboih in pasal nei tading: Mopawi sapna\nAlbum thak tangkona: Jesuh lo ~ Kristian Lianpi


url: =A gualzo mite’n laisim hi ~ Dong Mung :: ZOMI DAILY\nposted on 20 August 2018 at 8:38 pm Lomkholna: Article, Dongmung\nA gualzo mite’ nuntakna sungah a kibang gamtat ngeina khat om den-a tua in LAI SIMNA ahi hi.\nHunkhat lai-in mi khat in leitunga sumbawl mihau Warren Buffet kiangah, “Hauh nading le gualzawh nadingin bangsem leng hoih ding hiam,” ci-in dotna a nei hi. Buffet in ama laibusaal(library) kawk kawmsa in, “Nikhat in laimai 500 bang lai sim in.\nTuapan pilna le theihna na khang ding hi. Pilna le theihna icih pen hamphatna thuap nih ahi hi. I theihna tawm ahihlam i theihna in i khantohna ahi hi. Ahi zongin tu-a ka gen danin a gamta mi tawm mahmah cih ka thei hi. Tua hangin a gualzo mi tawm hi,” ci-in a gen hi.\nBuffet pen lai a nak sim mahmah mi khat ahi hi. Sumbawlna lam akipat akipan in laimai 600 pan 1,000 kikal laisim den hi. Bangzah takin nasem a buai phial zongin nikhat a tawmpen nai 5 sung peuhmah laisim den hi.\nAmah bangin lai a nak sim mahmah a gualzo mihau pawlkhatte genbeh ding hileng:\nBill Gates (Microsoft Software neipa le mihau mahmah) in kum khat in laibu 50 (kalkhat bu khat ta) sim den hi.\nMark Cuban (NBA Basketball team; Cinema le TV Company nei) in nisim in nai thum sung laisim den hi.\nElon Musk (SpaceX, PayPal cih bang Company-te a neipa) in lai nakpi in a sim den hi. Vanlai(space) ah khualzinna a bawl theihna banghanghiam, ci-a a kidot ciangin laibu tampi ka sim hi, ci-in a dawng ziau hi.\nMark Zuckerberg (Facebook a phuankhia pa) in 2015 kumin gen ngei hi. Kalkhat in laibu bu 2 peuhmah sim dingin ka khensat hi, aci hi.\nOprah Winfrey (Oprah Winfrey Show ah thugenna nei-in a lawhcing mahmah mivom numei khat ahi) in a laisim pih lawm le gualte tawh kha khat laibu bu khat telin simkhawm in a kikum zel uh hi.\nHipen mi tawmkhate laisim zia i genkhiat pak ahi hi. A gualzo mi 1,500-te thu i kan ciangin amaute in a hun awngte vuah laisimna tawh hun a beina uh i thei hi.\nA kitheihbeh thu khat in, amaute in lai a sim uh ciangin gualnopna ciang bek tawh sim ngeilo uh hi. Pilna le theihna a kibehlap sak thei ding laibute telin sim uh hi. Adiak in mi gualzosate taangthu bute amaute lungsim thalawpsak thei dingin ngaihsun uh-a, sim hamtang uh hi.\nNang e.. amaute bangin hau in gualzo nuamlo na hiam?\nMikang paunak khat ah, “There is no such thing as something for nothing,” na ci hi.\nA gennopna ah, “Leitungah i deih khat peuh kimawk ngah theilo hi. Na khat i deih leh na khat piakkhiat kul hi,” a cihna ahi hi.\nTua ahih manin na hauhnop, na gualzawh nop, na lawhcin nop leh… LAI SIM IN. Deihsakna lianpi tawh, Dong Mung (Ref: The Mission by Andrew Merle)\nPrevious: Nasepna ah lawhcin nading thukham nam (10)\nNext: Lennupa Buaina Leh 2008 Thukhunpi ~ Bob Tuangpi


url: =Tulaai Leitung Thuthang Tuamtuam Updates June 21, 2014\n· Pasian lamlahna tawh Pasian mizat Sia Rev Michael Lian ( ZPC Senior Pastor Nashville ) leh apawlte ong makaih in Zomi Myanmar Baptist Church. Bowling Green Kentucky USA ah Kha thupha konghon na leh Gualzawhna Dialkhai khaina June 22,2014 zingsang nai 9-12 dong nasia tak in kinei ding ahihman in akuamapeuh thupha nadeih leh ongkikhawm unla, ongkikhawm zolo ten thungetna tawh ongphawk un.\n· Norway gam Oslo khuapi sung aom Oslo University sung ah khathum sung Politics thusin ding in Zomi Congress for Democracy Secretary 2 Pu Zam Mung leh party alliances pawlkhat thusin in aom laaitak uh hi a Zomi maban tampi zong ongnawkgawp ding kilam en mahmah ci in ZCD ten taangkokhia uhhi.\n· World Zomi Congress ( WZC ) makaihna tawh Political Talk show Atlanta khuapi Georgia state USA ah June 21, 2014 ni in nasiatak kinei a , Thugenna Pu Neng Hau Kim ( ZNC Founder ) leh Pu Gin Pian Khup@Zo Khup te in nasia tak nei in mipi in tha kingah mahmah cih thu kiza hi.\n· China gam leh India gamte kilemtak a zinghawn khoptheih nading in 1954 kum a Beijing khuapi a gamnih makaaite suaikaih kum 60 cinna pawipi China gam Beijing khuapi ah June 27-30 kikaal bawlding uha, Kawlgam President U Thein Sein vakah ding ci in Kawlgam President zumpi te in June 21, 2014 ni in taangkokhia uhhi.\n· Leitungbup Gaaltaai te Ni June 20 ni in Thailand leh kawlgam gamgi aom Kawlgam mi gaaltaai te adiak in Kaya minam te tamna Maehongsong phualpi ah Hollywood kineihsiam leh UNHCR ulian khat ahi Angelina Jolie vangaih hawh hi. Leitungbup ah Gaaltaai Awn 50 vaalta in Thai-Myanmar gamgi phualpi 7 ah Sang 1 leh Then 2 om ahihman Kawlgam kumpi te mibawlsiat thakhatthu in akhawlnaang in Angelina in ngetna bawl hi.\n· US Secretary of State huh Mr Tom Malinowski ongtungdingJune 22-28 kawlgam ongzinding a, Mon state Mawlamiai,Karen state Pha-an ,Yangon khuapi leh Nypidaw te ah hawhkawikawi in sumzon sumzuak nalam sang bulphuh ding ci in State department te in June 21, 2014 ni in taangkokhia uhhi.\n· South Korea leh North Korea gamgi Goseong khua kiang a gamgi cing south Korea gaalkaap khat in June 21, 2014 ni in alawmte gaalkaap 5 kaplum a, 5 liamsak in North Korea gamlam ah taaimang hi. North Korea te khutma hiding in lam en uha, theician naailo uhhi. Gamgi ahihmah bang in gaalkaap atulsawmlom tuak asim athuangthuang in gamgiding ah kikhung diudeuh pah uhhi. South Korea gaalkaap ten bel mithat pa nasia tak in zongkawikawi uhhi.\n· China gam Xinjiang Province sung aom Palik zumpi khat migilo te in mawtaw June 21, 2014 ni in puahkhapsak ding in dawm uha, Palik ten namuman uh ahihman in bankaap pah uha, migilo 13 that lumzo ci in Xhianghua thukizakna in gen hi.\n· Brazil gam Rio khuapi Maracana stadium sung ah Russia leh Belgium te June 22,2014 niciang kisui ding uh ahihman in adangtawh kibanglo inn micing palik 600 pan 3,100 ah khanto uhhi. Ahang peen Nung June 18 ni Chile tukpeengsui ente gilo lua in palik te nasu uh ahihman mi 87 kiman khin ban ah Russia te zing ging mahmah dan uhhi.\n· Brazil gam ah 2003 kumpan thuneihna ong ngahto ahi Workers Party te in tuma kum 4 laaipan President a teelcing ahi Ms Dilma Rousseff a term nihnading President demkikthei ding in June 21, 2014 ni in phalna piata uhhi. President lui khat mah ahi Lula in bel Ms Dilma in ongtungding October khaciang nasiatak demna thuakding hita ci in awngbaba hi.\n· March ni 8 ni a amangcip Malaysia vanleeng MH370 zonna tawh kisai khawlkhat kiman in kimuzonailo a akhawlnihna ding Australia gam Perth khuapi pan tai 1,100 akhanglam zonbeh kipanta ci in vanleeng zon makaih pawl ahi Australian Safety Transport Bureau ( ASTB ) te in June 21, 2014 ni in taangkokhia uhhi.\n· Pope Francis in Calabria khuapi sung mipi tul 10 lom vaal mai ah June 21, 2014 ni in Ndrangheta pansan a gitlohna guihtheih khamthei leh mithahna cihbang na asem Mafia migilo te mawksak leh Christian biakna tawh akituahloh zia nasiatak in genna nei hi.\n· Egypt thukhen zum sangpeen te in 2003 kum palik zum ado Muslim Brotherhood party mi 183 te thahding in June 21, 2014 ni in thukhen uhhi. Nung April kha sung in mi 683 te zong thahding in thukhen khin zo uhhi. Hihbang a gamptat luatna UN leh leitung gampawlkhat te in Egypt thukhenta mawhsak ciat uhhi.\nKa Blog nahawh sak tangtang ve hehpihna tawh\nZomiTV June 20,2014


url: =Australia gamah thuthak tuamtuam te :: ZOMI DAILY\nposted on 19 January 2019 at 6:52 pm Lomkholna: Australia, News, World\nInn man (House Price)\nInn man pen Sydney leh Melbourne ah 2018 kum sang in inn man kia zaw lai a hih man in inn lei ding te aa ding lung dam huai thu hi. 2019 January kha sung bekbek Sydney ah 3.3%, Melbourne ah 6%, Perth ah 2.8% kia aa, Adelaide ah 2.6% leh Brisbane ah 1.2 % inn man kah ci hi. Tu lai tak inn lei ding te Bank Loan pen Limited pian a hih man in hi dan in inn man kiam a hihi. Tu lai tak inn lei ding te HSBC Bank ah a meet ( interest )a niam pen a in ki ngah hi.\nTu kaal sung Australia gam ah a bei sa kum 20 khit, ni sa pen ( Khua lum pen) hun hong tung hi. State tuam tuam ah ni sat na pen 48 Degree Celcius bang tung a hih man in, nau pang pawl khat bg pen Zato tun lawh hi. Tutung a sat deuh na mun pen NSW, SA , Canberra , Alice Spring leh Victoria State , Mildura leh Swan Hill lam teng ah na sia mahmah hi. Adelaide leh Sydney bang ah pen Mawtaw lampi Kattaya te nawi ( nip) mang a hih man in mawtaw a pai ciang ki sia in, dum keei ci hi.\nAO (Australia Open)\nAustralia Open (Tennis ) pen January kha 14 ni pan ki pan ki mawl ziah ziah uh aa, tu in Round 3 ( Round of 32) tung to ta hi. Australia gam mi 2 bek kah to zo lai in, Leitung Tennis siam min thang te a hih leh a kia om nai lo hi. Ni taak sim in TV 9 ah Live in ki en thei den hi.\nAustralia gam ah Lottery prize a tam pen Thursday ni in Power Ball te in $ million 100 me sawk sak uh aa, Sydney pan Nupi kum 40 gual ( a min gen lo) khat in ngah ci hi. Australia gam ah Lottery Prize mi khat in tam a ngah pen in ki ciam teh ci hi. Zomimedia Aus/ Lamhkim Samte, Melbourne\nPrevious: ZAM Thupuak :: 20 Jan 18 (Lahwahkah Officer te hong paikikding)\nNext: Tedim khua makaite leh mipite tung lametna ~ Dr. Dongno


url: =India ah numeino khat pasal 2 in buanhuan in meitawh hallum :: ZOMI DAILY\nposted on 7 May 2018 at 12:56 am Lomkholna: India, News, Sawltak, World\nIndia gamsung ah numei kibuanvai, Rape vai thuthang khat omleuleu hi. Eastern India aom innsung khatah pasal 2 in numeikhat abuanhuan khit uhciangin meitawh hallum uhhi ci’n Saturday ni in Indian Police te’n genkhia uhhi.\nIndia gamsung ah numei zahmawh vaitawh ki bawlsiatna “Sexual Violence” tammahmah a, hih thupiangpen tunai anunungpen thuthang ahihi.\nHih thuthang tawh kisai in Local Police Officer khatin agenkhiatna ah Thursday ni in numeikhat a innpan in zawhthawh thutawh pasal 2 in man in paikhiatpih uh cihi. Tualai takin numeinu ii a innkuanpih tepen khuasung ah mopawi siim in apailaitak uh ahihi.\nTua numeinu pen pasal 2 te’n India, Jharkhand State sung aom gamsung ah paipih uh a, zawhthawh thutawh buanhuan uhhi.\nHihvai numeinu ii anu apa te’n atheih uhciangin khuasung upa “Local Village Council” te kiangah Complain bawlpah uhhi. Tuaciangin Local Village Council te’nzong Friday ni in tua mibuan mi 2 te daan piakna in 100 vei “Sit-ups” bawlsak uh a, tuaban ah India sum 50,000 Rupees (US$750) zong liausak uhhi.\nVillage Council upa te’n khuasung ah buaina aom ciangin India gam ii Judicial System pen zanglo uh a, amauthu tawh khuasung ki ukna nei in, daan piakna neitheizel uhhi.\nPolice te genkhiatna ah tuabangin Village Council te’n daan piakna khauhtak in apiak uhciangin mibuan 2 te lungkimlo uh cihi. Tuaciangin mibuan te’n numeinu ii anu apa te benggawp uh a, tuakhit ciangin numeino pen meitawh ahal uh cimawk hi.\nLocal Police Station panin Officer asemlaitak ahi Ashok Ram in agenna ah mibuan te’n numeino ii anu apa te’n benggawp in, tuakhit ciangin numeino aomna innsung ah taivingveng in tua numeino pen mei ahal uhhi ci’n genkhia hi.\nHihvai tawh kisai in hoihtak akancian dingin Special Investigation Team zong kikoih khinta cihi.\nIndia gamsung ah tunaisawng Sexual Crimes atam mahmah laitak ahihi. Press Trust of India te pulakna ah Southern Pradesh State sungahzong pasal kum 55 aphakhinkhat numeibuan ci’n kingawh ahih manin, amahleh amah ki sihbawl hi ci’n genkhia uhhi. Tua buan athuak numeino pen kum 9 bekbek aphapan khat kici hi.\nJammu & Kashmir khuasung ahzong kum 8 aphapan numeino khat pasal tampi in buanhuan (gang-raped) in thatlum sawnsawn uh ahih manin, tuavai tawhzong abeisa sungteng mipi lungkimlo in, India gamsung muntuamtuam ah lungphona akineih kawikawi laitak ahihi.\nIndia gamsung ah abeisa 2016 kumsung in zawhmawh vaitawh buan athuak 40,000 Case tak om cimawk hi. Tuazong kumpi thunei te tungah aki Report lo tampi omdingin ki ummawhlai hi. Sawltak #zomidaily\nPrevious: Gamsung ah vompi (bear) tawh Selfie akizaihsawm pasalkhat vompi in phuailum\nNext: Kachin, Hpakant suangkhuk leitolh in avuknelhkhak misi 20 phatota


url: =ZEISU’ PHUH PAWLPI-Rev.Dr. Dam Suan Mung – FGA Tulsa\nOctober 20, 2019 Comments Off on ZEISU’ PHUH PAWLPI-Rev.Dr. Dam Suan Mung Zokam FGAIM\nHih pawlpi pen beem (Zero) sang a niamzaw lai, a dawhkhiatna (Minus) tawh kipan pawlpi hi. Topa in kum (32) sung tawntung hong tonpih ahih manin Topa’ min ka phat hi. Kum (32) sung thungetna tawh ahi zongin, piakkhiatna tawh ahi zongin, lampi khatpeuh tawh a kihel mite khempeuh tungah thupha om ta hen.\nZogam ah ka om lai-in Yangon ah pawlpi kipan ding, cih ka gen teh kuamah in hong uppih lo uh hi. Pawlpi upate in “Sum bangzah nei a, kipat sawm nahi hiam? hong ci uh hi. Zogam ah hong kiit ahih manin Yangon pai ding kuamah in hong phal lo uh hi. Sum Ks. 10000/- leitawi-in tua tawh Yangon ka zuansuk uh hi. Mandalay ah nipi kal khat sung thugenna ka neih sungin kumpite in 75, 35, 25 dangkalaite sisak ahih manin ka sum leitawi teng laidal mawkmawk hong suak hiau hi. Ka lungsim sungah hih ka vision pen Topa’ kiang pan hilo ahi tam, cih khawng zong ka ngaihsun man hi. Yangon ah pawlpi mi 10000 nei ding cih ka gen ciangin Zogam-a ka Pasian’ nasepih teng, tanau teng in, “Huih lakah taihinn lam sawm nahi hiam? hong ci ciat uh hi. Mi tampite in vision nei sam uh hi. Ahi zongin mite in tha a piakloh uh ciangin tua a vision khiam thei uh hi. Kei tha hong pia omlo, hong huh le hong panpih zong omlo hi. Ka leiba Ks. 10000/- teng bangci lohkik ding cih ka lung buai man hi. Pasian pen lungsim tamzante, cih nading theilote, mailam ading lamet beite hong nusia lo hi. I nuntakna sungah khua hong mialkha zongin Pasian in tua khuamialpi teng hong vengsak a, lametna hong neisak hi.\nMate 16:18 ah Topa Zeisu in, “Hih suang tungah ka pawlpi ka lam ding hi. Hih pawlpi Hell kongkhakte in zo lo ding hi,” ci hi. Pasian in kei sungah lametna thak hong guan hi. Topa in “Hih suang tungah” cih kammal tam veipi tak hong gen hi. Tua suangpi in Zeisu Khazih ahi hi. Na dangte a kikhel phial zongin Zeisu kikhel ngeilo hi. Amah in mihingte’ kihtak lianpen ahi sihna zo-in thokik a, zanni, tuni, le a tawntungin kikhel lo hi. Pawlpi i cih pen suangpi ahi Zeisu sungah a kilam pawlpi ahih ding thupi hi.\nPawlpi pawlkhat pen tanau vai tawh a kiphut ahi hi. Hih dan pawlpite tanau vai mah tawh buaikik lel ding uh a, pawlpi sungah mimal kitelkhialhna tuamtuam hong om ding hi. Minam vai tawh a kiphut pawlpi pawlkhat zong om hi. Tua bang pawlpi cidam theilo, khangto theilo hi. Mi pawlkhat in pawlpi mi tam ding thupi sak uh hi. Pawlpi mi tam ding ut mah hi hang. Ahi zongin pawlpi mi tam mahmah napi, Zeisu a kihel loh sangin pawlpi mi a tawmhangin Zeisu a kihel ding thupi zaw hi. Mi pawlkhat in ko pawlpi sungah mihau tam kei, ci uh hi. Phamawh masa kei. Pawlpi sungah sum kisam mah hi. Sum a om hangin Zeisu om kei leh a mawknapi hi. Zeisu in, “Ke’n ka pawlpi sum tungah kilam ding hong ci ka hiam” hong ci hi. Sum a thupi hilo a, Zeisu a thupi hi zaw hi. Pawlkhat in ko pawlpi sungah pilna nei tam kei, ci thei uh hi. Pilna a thupi hi masa kei, Zeisu a thupi hi. Pawlkhat leuleu in ka pawlpi doctrine hoih hi, ci-in a pawlpi doctrine uh kisialhpih uh hi. Doctrine a hoih hangin Zeisu hong kihel kei leh a mawknapi hi ding hi. Zeisu a bulphuh pawlpi hih ding thupi hi. Sum a om kei zongin Zeisu om peuh leh pawlpi khangto lel hi.\nBiakinn kong gei ah khutdawh ngen khat om hi. Amah in Pitazuh le Zawhang a muh ciangin sum pia dingin lamen ahih manin a mai uh ento hi. Pitazuh in, “Kham leh ngun ka nei kei uh hi. Ka neih uh Zeisu min tawh tho in la, kalsuan in,” a cih teh tua pa thakhatin damin kalsuan hi. Mite in lamdang sa ciat uh hi. Hih pa kua’ damsak hiam, ci-in kidong uh hi. Hua ngabengpa’ damsak hi, ci uh hi. Peter in, “Note in singlamteh tungah na thah uh Nazazet khuami Zeisu sihna pan thokik a, tua Zeisu’ min tawh damna a ngah hi,” ci uh hi. Tua ni-in mi 5000 piangthak uh hi.\nSum haksatna thuakin zanin ihmu thei lo-in ka lungkham mahmah laitakin Topa in,”Mungtawng aw, nang’ kisappenin sum hi masa kei, Kha Siangtho sathau nilhna hi,” ci-in hong hopih hi. Topa’ hong hopihna tu ni-in hong tangtung ahi hi. Tu ni-in eite’ kisappen in Kha Siangtho sathau nilhna hi. Kha Siangtho in sathau hong nilh khit ciangin Zeisu’ min tawh a kalsuan dingte ihi hi. Topa Zeisu in, “Mungtawng aw, ka pawlpi keima’n ka lam ding hi,” hong ci hi. Mi tampite in Pasian’ sep ding teng kisep sawm hi. Pasian’ nasep pen Pasian bek mah seemsak ni. E’n va seem kha kei ni. Tua Pasian’ nasepna ah Topa’n hong zat theih nadingin upna le thuman’na i neih ding kisam ahi hi. Pasian’ nasepna bek hi kei, sum le paai zon’na ah zong Topa’n na hong sepsak nak leh lawhcing ding nahi hi.\nHih pawlpi a kipat cil lai-in mi (5) tawh kipan ahi hi. Veeng sungah hong kideih lo hi. Kikhop kipat nading lasak phet leh suangtum pen guahzu hong bang ziahziah hi. Tua ahih manin nipi ni hong tun’ ding ka kihta hi. Nipi ni hong tun’ ciangin mi tampi hong kikhop ding ka ut hi. Ahi zongin ka lau hi. Topa in, “Na kiap cil lai-in Topa aw, hong it ing. Bangbang ka tuak zongin na na ka seem ding cilo nahi hiam? Bang hangin tu’n lau nahi hiam? Note ngiahon lak-a tuuno kikhah bangin kong khah hi,” hong cih ciangin ka launa teng hong bei ta hi. Topa aw, ka mawhna hong maisak in,” ci-in thu ka ngen hi. Topa in a naseem dingin hong sap takpi na hih leh haksatna om ta leh na lau kei ding a, na lung a kia tuan kei ding hi.\n1987 kum Kanbe ah pawlpi kipat cil lai-in sumsih hun tawh kituak ahih manin nipi ni teh sumpi Ks. 100/- khawng bek kingah hi. Kanbe ah kiim le paam te’n suang tawh hong deng uh ahih manin tua in khuapi laizang ah biakinn neih ding hong lunggulh sak a, biakinn ding ka zong uh hi. Kha simin ni (10) sung an tangin thu ka ngen uh hi. Innsap sabaw 150000/ – piak ding hi a, sumpi 100/- ngah bek tawh piak zawh nading thubaih lo hi. Topa in a lamdang takin na hong seem a, inn hong sapsak zo mawk hi. Inn dawl ngana ah kikhop ciangin kuamah in suang tawh hong deng nawnlo hi. Mite’n hong simmawh leh i khan’toh nading, i zaa khan’ nading, i thupha ngah nading ahi hi. Suang tawh hong kideng lo bang hi leh tu ciang dong mah Kanbe mahah a ki-om lai meel zong kigen theilo hi. Mi (5) tawh i kipat pen Topa’ thupha tawh tu-in pawlpi mi 6000 val i pha ta hi. A sawt loin mi 10000 i pha ding hi. Hih dinmun ciang i tun’ theih nadingin ke’n bangmah seem thei tuanlo hi ing. Siama Niiang in zong bangmah seem thei tuanlo hi. Topa mah in hong seem hi a, Topa in a nasepna ah eiteng pen mong khat tek pan a kihel ihi bek hi.\nTopa’ min tawh nasep khat peuhpeuh i kipat nak leh gensiatna, langpan’na cihte hong om ding hi. Tua bang hun ciangin lau kei in. Kha Siangtho in tha hong guan ding hi. Hong hehnem ding hi. Lampi thak hong hon’sak ding hi. Mi pawlkhat in Full Gospel Assembly pawlpi pen “Sia Mungtawng’ pawlpi, Siama Niiang pawlpi” ci uh hi. Hih pen maanlo hi. Hih pawlpi a nei pen Zeisu hi. Pawlpi lutang in Sia Mungtawng hilo a, Zeisu’ ahi hi. Bang hang hiam cih leh hih pawlpi pen Zeisu in a sisan tawh a lei hi. Ke’n hih pawlpi’ adingin ka sisan mal khat zong bua lo hi ing. Hih pawlpi pen Zeisu tungah a kilam pawlpi, Zeisu mahmah in a phuh pawlpi ahi hi. Nikhat ni ciangin Zeisu a pawlpi la dingin hong paikik ding hi.\nPasian in pawlpi thupha hong pia a, nipi ni ciangin biakpiak hun (4) vei kinei ta hi. Biakpiak hun khempeuh ah kikhawm mi kidim zihziah den hi. Topa’ thupha tawh i biakinn hong neu ta hi. Mailam ah Topa in hih sangin hong khangtosak zaw lai ding hi. Topa’n Thanlyin ah huangpi khat hong pia hi. Camp le thusinna tuamtuam ah kizang a, lem mahmah hi. Topa’n Yangon khuapi laizang ah biakinn golpi khat hong piak lai nadingin thungen lai ni. Engineer siamte design suaisakin biakinnpi khat i lam ding a, tua sungah sai tuamtuam khawng zong i koih ding hi. Khangnote’ ading, naupangte’ ading khan (Room) tuamtuam i koih zihziah ding hi.\nHih pawlpi a phut pen Zeisu hi. Hih pawlpi a nei pen Zeisu hi. Hih pawlpi pen Zeisu tungah a kinga pawlpi hi. Tua ahih manin pawlpi birthday ni-in Zeisu pahtawi ni. Zeisu bek mah liansak ni.\n(14.9.2019 FGA pawlpi kum (32) cin’ birthday ah Rev.Dr. Dam Suan Mungthuhilhna Kawlpau pan kila hi. Ed.) Source:Zangkongawging Oct/2019


url: =Sri Lanka te vanleng sungah Phone Battery hangin meikuang :: ZOMI DAILY\nposted on 1 August 2017 at 8:39 am Lomkholna: News, Sawltak, World\nPassengers mi 202 atuang phitphet Sri Lankan Airlines te vanleng khat vandawn ah alenlaitak, Mobile Phone Battery hangin meikuangmawk ahih manin kibuaigawp cih AFP pan kiza hi.\nTua Sri Lankan Airlines pen India, Kochi City panin Sri Lanka, Colombo City zuanin Sunday ni in alengkhia ahihi. Hih khuapi nih kikal pen Minute 70 khawng akilengding hi a, vanleng tungah an apiakhiatdeuh Meal Service khit ciangin meikhugim kiza hi.\nFlight Attendants te’nzong koipan in meikhu kipankhia hidinghiam cih ngaihsun uh a, Passenger te vanlak panin akipan hiding in ummawhpah uhhi.\nTuaciang in azon kawikawi uhleh Passenger te tutna atung aom Overhead Locker sunga kikoih Bag khatpan meikhu akipan ahihlam mukhia uhhi.\nMeikuang phelhna Fire Extinguisher tawh akapkap uhhangin meikhu pusuak veve ahih manin, tua Bag pen tuisung ah diahsuk uh a, tuaciang in meikhu kampan cihi.\nPassenger khat ii Bag sungah apuak Lithium Battery panin meikuang akipan ahihi ci’n Sri Lankan Airlines te’n Statement ah genkhia hi.\nTua Bag sungah Mobile Phone 2 leh Lithium Battery Pack 1 mukhia uh a, tua Phone Battery hang in meikuang akipan cimawk hi.\nHih meikuang akipatna Mobile Phone pen bang Brand, bang Model cihpen Airline te’n genkhialo uhhi. Ahi zongin hih Sri Lankan Airbus A330-200 aircraft tungah buaina thupiang pen hoihtak ki sitcian, kancian laiding hi ci’n genkhia uhhi.\nHih meikuang, meikhu hangin aliam abai kuamah omlo cih kiza hi.\nRelated: Apuakkham thei “Samsung Galaxy Note 7” te puahpha in kizuak kikding ~ ZD\nNungkumsung Samsung Note 7 Phone te hangin vanleng sungah buaina tampi piangsak hi. Tuahunlai inzong nungkum October kha akipan Sri Lankan Airlines te’n amau vanleng sungah Samsung Note 7 Mobile Phone te puakphallo uhhi. Sawltak #zomidaily\nPrevious: Kawlgam Zomi Tuiphumte ading kasunmang\nNext: Numei honkhat in adang numeikhat abuanhuangawp laitak Video ki thehzak\nMi lawhcingte thusim ~ Dong Mung\nLungneu kei in, Hun omlai hi


url: =Luka 7 | Siantongluan.net\nLuka 7 |\nJesuh in mite kiangah a thugen dingteng a man khit ciangin Kapernaum khua-ah a pai hi.\nTua khuasungah Rom mi galkapbu khat om a, tua bupa in a it mahmah nasem khat a nei hi. Tua a nasempa a ci na-in a si dektak hi.\nTua bupa in Jesuh thu a zak ciangin, ama kiangah Jew mi upate pawlkhat sawl a, Jesuh hong pai-in a nasempa a damsakna ding a thumsak hi.\nJesuh kiangah Jew mi upate a tun uh ciangin nakpi takin thum uh a, "Amah na huh dingin a kilawm mahmah mi khat ahi hi.\nAmah in ei minam hong it mahmah a, kikhopna ding inn khat zong hong lamsak hi," a ci uh hi.\nTua ahih manin Jesuh in zong amaute sapna bangin a va zui hi. Jesuh a tun madiakin galkapbupa in Jesuh kiangah a lawmte pawlkhat sawl a, "Topa aw, ka inn-ah nong paina dingin kei kilawm zolo ka hih manin hong pai dah hoh in.\nNangmah tawh a kimu dingin zong kilawmzo kisalo ka hih manin keima pumpi kong pai kei hi. Thu pia peuh lecin ka nasempa dam lel ding hi.\nKei zong uliante khutnuai-ah hong kikoih mi khat ka hi a, keima khutnuai-ah zong galkapte a om hi. Khat kiangah, Pai in, ci leng a pai hi. Khat kiangah, Hong pai in, ci leng a hong pai hi. Ka nasempa kiangah, Hih na sem in, ci leng zong sem hi," a ci hi.\nJesuh in hih thu a zak ciangin lamdangsa mahmah a, amah a zui mihonte lamah kihei-in, "Israel mite lak nangawnah hih bang upna ka mu nai kei hi," a ci hi.\nA kamtaite, galkapbupa inn-ah hong tunkik ciangin a nasempa a na damsiang khinta hi.\nTua khit a sawtloin Nain khua-ah Jesuh pai a, a nungzuite leh mihonpite in zong a zui uh hi.\nTua khua kulhkongpi a tun laitakun misi vui-a hong pai mihon tawh a kituak uh hi. A misi pen meigong khat tapa khat neihsun hi a, tua khuasung mihon tampite in tua si vuina-ah meigongnu hong zui uh hi.\nTopa in tua meigongnu a muh ciangin a khasiat suak a, "Kap kei in," ci-in a khem hi.\nTua ciangin pai-in a hankuang va len a, si puate zong a khawlpah uh hi. Tua ciangin Jesuh in, "Tangval aw, tho in, kong ci hi," a ci hi.\nMisipa zong hong tuto-in hong paupah hi. Tua ciangin Jesuh in a nu kiangah a ap hi.\nAmaute khempeuh in lamdangsa mahmah uh a, Pasian min phatin, "Eite lakah kamsang lian khat hong om khinta a, a mite a honkhia dingin Pasian hong pai khinta hi," a ci uh hi.\nHih Jesuh thu pen Judea gamsung leh a kiim gam khempeuhah kizel hi.\nJohan nungzuite in hih Jesuh thu khempeuh Johan kiangah a gen uh hi.\nJohan in zong ama nungzuite nih sam a, Topa kiangah amaute paisakin, "Johan in hong pai ding a cihpa mah na hi hiam, tua ahih kei leh adang na lamen lai ding ka hi uh hiam?" ci-in a dong dingin a sawl hi.\nJesuh kiangah amaute a tun uh ciangin, "Hong pai ding ka cihpa mah na hi hiam, tua ahih kei leh adang na lamen lai ding ka hi uh hiam? ci-in a dong dingin Tuiphumpa Johan in hong sawl hi," a ci uh hi.\nTua hun laitak mahmahin natna a tuamtuamte tampi damsakin, dawivei mite sung panin dawite hawlkhia a, mittaw mi tampi khua a musak hi.\nTua ahih manin Johan kamtaite kiangah, "Va ciahkik un la, na muhsa uh leh na zaksa uh thute khempeuh Johan kiangah va gen un. Mittawte in khua muthei a, khebaite lam paithei a, miphakte damkik a, bilngongte in khua zathei kik a, misite kihingsak kik a, mizawngte tungah Lungdamna Thu kihilh hi.\nJohan kamtaite a ciahkik khit ciangin Jesuh in mihonte tungah Johan thu gen a, "Johan kiang gamlakah na pai uh ciangin bang a en dingin a pai na hi uh hiam? Huih in a mut awn diamdiam lopa kungte a en ding maw?\nTua ahih kei leh bang a en dingin a pai na hi uh hiam? Puan hoihnono a silh mi khat a en ding maw? A taktakin ci lehang tua bangin puan hoih silh a, nuamtakin a omte pen inn lianpipi sungah teng uh hi.\nTua ahih leh bang a en dingin a pai na hi uh hiam? Kamsangpa khat a en dingin a pai na hi uh hiam? Hi hi, kamsangpa a en dingin na pai uh a, kamsang ciang bek hiloin a lianzaw khat na mu uh hi.\nBang hang hiam cih leh Lai Siangtho in Johan thu a genna-ah, Hih lai-ah ka kamtaipa om hi. Nangma lampi a hong dingin na mai-ah ka mapaisak ding hi, ci-in Pasian in gen hi, ci-in kigelh hi.\nJohan pen leitung mihing sung khempeuh panin a lianpen ahi hi. Ahi zongin Pasian Ukna sunga a om mi a neupen i cihte nangawn Johan sangin lianzaw lai hi," a ci hi.\nSiahdongte leh midangte khempeuh in hih thu a zak uh ciangin Pasian deihna zui-in Johan khutsungah tui a kiphum uh hi.\nAhi zongin Farisi mite leh Thukham hilh siate in Pasian deihna nialin Johan khutsungah tui kiphum ding utlo uh hi.\nTua ciangin Jesuh in, "Tuhuna mite bang tawh genteh ding a, bang tawh kibang ci ding ka hi hiam?\nMihon omna lamkabomah a tu naupang a kimawlte tawh kibang uh hi. Naupang honkhat in a lawmte kiangah, Lamna ding khuang kong tumsak hangun na lam nuam kei uh a, kahna la ka sak hangun lah na kap nuam tuan kei uh hi, a cihte tawh a kibang uh hi.\nMihing Tapa hong pai leuleu a, zune anne-in a om ciangin, Zuhai, anhaipa, siahdongte leh midangte in a kikholhpih noploh mite tawh a kikhawlpa, ci leuleu uh hi.\nAhi zongin Pasian pilna a man ahih lamtak, ama thu a zui mite in kilangsak hi," a ci hi.\nFarisi mite khat in a inn-ah anne dingin Jesuh sam a, Jesuh zong pai-in anne dingin a tu hi.\nTua khuasungah a paktat numei khat om hi. Farisi mipa inn-ah Jesuh in anne-in a omna thu a zak ciangin paknamtui suangngo thawl a dim khat hong paipihin,\nJesuh nungah tu-in kap a, a khitui tawh Jesuh khete kawtsakin a sam tawh nulsak a, a khete namin a sathau puak a nuh hi.\nJesuh a sam Farisi mipa in a muh ciangin a lungsim sungah, "Hihpa pen kamsang taktak hi leh amah a lawng hih numeinu a bangci mi ahi hiam cih thei ding a, ama gamtat hoihlohna teng zong thei ding hi," a ci hi.\nTua ciangin Jesuh in, "Simon aw, kong gennop khat om hi," a ci hi. Simon in, "Sia aw, bang hong gennuam na hi hiam?" a cih ciangin\nJesuh in, "Lei a ba mi nih om hi. Khat in ngun peek za nga ba a, a khat in sawmnga ba hi.\nAmaute gel in a loh zawhloh ciangin a batnapa un a nih tuakun a maisak hi. Hih mi nihte sung panin kua in amah itzaw ding ahi hiam?" a ci hi.\nSimon in, "Leiba tam a maisaknapa in itzaw dingin ka um hi," ci-in a dawn ciangin Jesuh in, "Na genna man mahmah hi," a ci hi.\nTua ciangin numei lamah Jesuh kihei a, Simon kiangah, "Hih numei gamtatna na mu hiam? Na inn-ah kong pai a, ka khe silna ding tui nong pia kei hi. Ahi zongin amah in a khitui tawh ka khe hong silsak a, a sam tawh hong nulkeusak hi.\nNang in napna tawh leengla na hong do kei a, ahi zongin amah in hih lai-ah kong tun-a kipanin tudongin ka khe a nap khawl nailo hi.\nNang in ka lu sathau nong nilhsak kei a, ahi zongin amah in ka khe nangawn sathau namtui hong nuhsak hi.\nTua ahih ciangin nang kiangah kong genin-ah, ama mawhna tampi tak a omte kimaisak khin ahih manin amah in a itna nakpi takin a lak hi. Ahi zongin tawmno bek a kimaisakte in a itna uh tawmno bek mahin a lak uh hi," a ci hi.\nTua ciangin Jesuh in numei kiangah, "Na mawhnate hong kimaisak khin hi," a ci hi.\nTua ciangin Jesuh tawh sabuai-ah an a nekhawm midangte in a lungsim sung uhah, "Mawhna nangawn a maisak hih mipa kua ahi hiam?" a ci uh hi.\nTua ciangin Jesuh in numei kiangah, "Na upna in nang hong damsak khinta hi; lungnuam takin va ciah in," a ci hi.\nTedim Lai Siangtho / Laibu: Luka 7


url: =Malaysia, Kota Marudu ah lamzikpi mencim in Motorcycle tawh mi 2 ahingtang in vuknelh :: ZOMI DAILY\nposted on 12 January 2018 at 3:48 pm Lomkholna: Malaysia, News, Sawltak, World\nMalaysia, Kota Marudu District sung aom Kota Marudu – Ranau Road kici lamzikpi pen tuzingsang in kicim ahih manin mi 2 si cih NST pan kiza hi. Tua asi mi 2 tepen Motorcycle khattung ah atuangkhawm uh hi a, upmawhloh laitak in lampi kicimvat ahih manin, tua ahawlpa Motorcyclist leh anungah atuang Pillion Rider te anih un ahingtang in leisungah kivulhnelh cimawk hi.\nHihvai tawh kisai in palik thunei ahi District police chief Superintendent Mohd Izaan Abdullah in agenna ah tuni Friday zingsanglam 7:30am hunin Jalan Marak Parak lampitung ah thupiang hi a, District Fire and Rescue Department te’n hong zasaksawn uh cihi.\nPolice Team te’n hih mencipna aphual ah delhpah uh a, ahi zongin tua Motorcycle tawh khualzin mi 2 tepen asisa in aluanghawmbek kimukhia cihi.\nZingsanglam 10:30am ciangciang tua Motorcycle tawh khualzinte pen kuacih ki theician nailo cihi.\nAhi zongin sunlam 12:30pm hunpawl ciangin Update kizakik a, Motorcycle tawh atuangte ii aluanghawm pen leisung panin ki lakhia theita cihi. Tuaban ah ahawlpa Motorcyclist pen kum 39 aphakhin Jaiman Bien kici a, anungah atuang Pillion Rider pen kum 22 aphakhin Edmond James kici hi.\nHihte nihpen Motorycle tawh apailaitak in thakhatthu in lampi kicimvat in, hawkguam sungah anih un ahingtang in aki vulhnelhsuk ahihi.\nHih tuahsiatna ah Kota Marudu leh Ranau Fire and Rescue Departments panin ahuhding in Firefighter mi 14 in delhpah uhhi. Statement aki khahkhiatna ah Firefighter te’n kawbia “shovel” khawng zangin leisaai te thaikhia uh a, asungah aki vulhnelhkha te ii aluanghawm zongngeingai uh cihi.\nMisi khat ii aluanghawm pen 8:31am hunin kimukhia a, akhatzaw pen 9:28am hunin ki mukhiathei hi. Tua misi luang 2 tepen Police te khutsung ah ki ap in, Police te’n akisam bangin vaihawmding uh cihi.\nAsi mi 2 te ii zat ahi Honda EX5 Motorcycle zong leisung panin ki mukhia hi.\nSabah Civil Defence Department director Colonel Kamal Mokthar in agenna ah tuahsiatna apianna ahi Kota Marudu kuamsung tengah abeisa ni 2 sungteng guahtui tammahmah cihi.\nMore: Colombia gamah mencim buannawng lakah mi tampi awkcip in asi mi 210 phakhin\nTuahangin lamzikpi tolhkhia, kicim in 30 meter sungbang mencim in nawkkha hi. District Public Works Department te’n hih mencipna munteng hoihtak in etcianna neiding uh a, Warning Sign zong akikoih nadingin thu kipiakhin cih kiza hi. Sawltak #zomidaily\nPrevious: A theih huai PYU minam te thu tawm\nNext: Mang’neipa (Dreamer): Pu Hau Do Suan (U.N. Ambassador)


url: =Lungdam Koh ding Phawk tawntung in. - Laibu Saal\nHome > Thuluui/Articles > Lungdam Koh ding Phawk tawntung in.\nLungdam Koh ding Phawk tawntung in.\nNek ding khat peuhpeuh a om ciang in nang ading in hong koihsak den aa, khuadam hun ciang in nang ading in puan lum hong guan hi. Paina khatpeuh na neih ciang in lamkim lampam ki dawm in hong ciah hak kei in hong ci ding hi. Kisapna na neih ciang in sum om kei ci na pin hong lei sak veve thei hi. Hong deihsakna hang in a thu gen te nang a ding in khum zungzung lo ding hi.\nTua pen “Nu le Pa” ahi hi.\nA sia le a pha khen tel theih nading thu hong hilh ih a, a tu' le ta bang in hong bawl ding hi. Pilna tam pi hong guan uh aa, thutheih na ding lam pi hong hilh uhhi. Ngah kik ding lametna nei lo uh a, thu hong hilh uhhi. Mipil na suah ding deihsakna tawh thu hong hilh ding uhhi.\nTuate pen na “Sya” te ahi hi.\nKitawng kihau in ki nuak thei hi. khitui naptui tawh ki dah sak kah thei hi ahih hang mi dang te bang in kipai thei lo a, midang te sang in ki it zaw hi.\nTuate pen “pianpih sanggam” te ahi hi.\nKimu kei le hang lungnuam lo a, kimu oe hang lung tang kisai thei pahpah hi. a om na peuh ah naumsa in, zan ciang in zalmang ding ah hong bang thei hi. ahoih mahmah damna zatui tawh kibang a ngaisut khempeuh a tamzaw ama kiang ah tung hi.\nTuate pen “lawmngaih” te ahi hi.\nA ma tung ah thusim cih bang om lo aa, na haksatna teng na gen hi. na thanem na hing sel sak ding a, na kungkiat hun ciang in tha hongpia ding hi. Na kisap na hong hu ding a, na haksat hun ciang in na innkuan pih te mah tawh ki bang in hong lungkham pih ding hi. a mah tawh na tutkhop na khawlkhop hun sung in na lawmngaih te tawh na khawlkhop mah bang in na lung a nuam glding hi.\nTuate pen “Lawmhoih” taktak ahi hi.\nNu le Pa anglum sung pan khangkhia in, Sya/Syamah te thuhilh na tawh Sia le pha khenthei aa, Sanggam U le Nau ki itna nuai ah kgang to in, Lawmngaih te ang lumsung ah nuamsa in, lawm le gual te huhna tawh thutheihna le nopsak na tampi nagh hi. hong khangcing to aa, tua te tung ah lungdamna kammal ahi aa, thuhoih khat peuh gen kik ding phawk nawn lo in a manghilh om lo.\nTuate pen “Nangmah” nahi hi.\n~ Job Cinpi\nJob Cinpi Thuluui/Articles\nItem Reviewed: Lungdam Koh ding Phawk tawntung in. Description: Rating: 5 Reviewed By: Cinpu Zomi


url: =Pope Francis leh Aung San Suu Kyi kimu in Diplomatic Relation kipsakta :: ZOMI DAILY\nposted on 7 May 2017 at 12:11 am Lomkholna: Myanmar, News, Sawltak\nMyanmar State Counsellor Aung San Suu Kyi pen abeisa hunsung in Europe gamsung muntuamtuam ah zin kawikawi hi. Tua Europe azinsung in Pope Francis tawhzong ki muhkhopna nei uh cih Reuters pan kiza hi.\nPope Francis leh Aung San Suu Kyi aki muhkhit ciangin Vatican gam leh Myanmar gamnih kikal kumpivai kizopna “Full Diplomatic Relation” kineita hi ci’n Thursday ni in ki pulakkhia hi.\nLamet lohpi in Pope Francis leh Aung San Suu Kyi aki muhkhopna panin Diplomatic Relation kiciantak in kipsakna neithei uh ahih manin, Vatican in Myanmar gamsung ah Diplomatic Influence neisemsemding kici hi.\nMyanmar Catholic Cardinal Charles Maung Bo tungtawnin aki zakna ah Kawlgambup sungah Catholic thuzui mi 700,000 bang omding kici hi. Kawlgambup ah mimal phazah Total Population pen tulaitak 51.4 Million kici a, tualak ah atamzaw pen Buddhist biakna thuzui vive ahi uhhi.\nVideo etnopleh: Pope Francis meets Aung San Suu Kyi\nAbeisa hunsung in Vatican gamin Kawlgam sungah vaikhatpeuh aneih ciangin Thailand gamsung aom Apostolic Delegate in agalvaan zelzel ahihi.\nAhi zongin Vatican leh Myanmar gamnih makaipi ahi Pope Francis leh Aung San Suu Kyi te kimuhkhopna panin gamnih tuakah Ambassador koihtuakding cihzong kiza hi.\nRelated: China leh Europe gamtuamtuam ah asawtlo in Suu Kyi khualzinding\nNobel Peace laureate Aung San Suu Kyi pen Pope Francis tawh abeisa Thursday ni in Vatican Apostolic Palace ah nailang sungkhawng Private Meeting neikhawm uh cih Reuters News pan kizasawn hi. ZD Sawltak #zomidaily\nPrevious: Malaysia ah Zomi te hongki thahna vaitawh kisai khuamakai, Pawlpi siate Meeting kinei\nNext: Vondeih Kep Ding – 108 (Dimno’ Pa)


url: =Zunkhum adingin a hoih khai gah te :: ZOMI DAILY\nKhai pawlkhat pen zatui dingin a hoih om hi. Zatui pawl khat pen nisima I neek khaigahte tung pana kibawl khawng peuh hi thei hi.Gentehna in Penicillin bang bread Mold(moh) pana kibawl ahi hi. Vitamin C zatui a om ma in vitamin C taksapna hangin Scurvy natna om thei zel hi. Tuabang te pawl lengmaw leh sek(lemon) ne leeng dam thei hi.Zunkhum natna pen natna lauhuai khat ahi hi. A thupoina khatah a vei pawlkhat in a vei lam nangawn uh a hunlapin ki thei lo uh hi. A kitheih tak ciangin zunkhum banah tua tawh kizom natna dang tampi hong kipan ta hi. Tua ahihmanin pilvaan kuul mah mah hi. Pasian bawlsa khaigah Zunkhum a dal thei pawlkhat om hi, tuate tamlo gen leeng;\nTangkha (bitter melon):\nNidanglai pek pan in mi pawlkhat in tangkha pen zunkhum zatui dingin zang uh hi. Zunkhum pen a taangpi thu in picin khita kivei(adult onset diabetes) hi. Scientific Research kibawlna pan tangkha ah zunkhum natna a do insulin nasep bang a sem thei om cih kimukhia hi. Tuate charantin leh insulin-like peptides kici hi. Charantin pen tangkha a khatna om genna hi.Tua ten sisana glucose niamsak thei hi. A sinna in tangkha keu gawizan nisimin sikkeu dim nih(2tespoon) ne sak den uh hi.Tuabang a ne 54% pen a blood Glucose uh niam takpi hi.Phillippines gam bangah tangkha pen ampalaya ci uh in zatui dingin limzat peuhmah uh hi.Tangkha tui pen cidam nangin hoih cih thei uh hi. Tua ahihmanin tangkha gahno leh a the huankhawm in a tui hawp dap dap uh hi.Tangkha keu pen gawizan uh a niangteh dan in zangin a tui dawn uh hi.Tangkha pen zunkhum ading bek hiloin hoihna dang tampi nei hi.Nutrient tampi om mawk hi. Vitamin A,B,C leh minerals ,potassium leh calcium tam hi. Zunkhum vei a tamzaw pen Vitamin C aki tangsap man uh ahi hi. A sisan ua a khum nam khat sorbitol a tam man zong hi thei hi. Vitamin C in sorbitol level sang ding dal thei hi. Tangkha ah vitamin C banah fiber zong tam peuhmah bilbel hi.\nMehnaal ah fiber class sang soluble leh insoluble tam ahihmanin zunkhum adingin hoih hi.Fiber in pumpi a a khum namte handle thei hi.Zunkum adingin fiber a hoihna Prof. Dr. Chandalia VA Medical Center ,Dallas in zumkhum vei mi 14 te tungtawn in sinna nei hi.Amaute laka a lanng(half) pen nisimin fiber 24gm nesak hi. Adang te nisimin fiber 50gm nesak hi.Nisim a fiber 50gm a ne dente blood sugar niam zaw tham mawk hi.Hih panin Okra zunkhum zatui dingin a hoihzia kilang hi.\nThawhbat ah thau(fat) leh fiber tam mah mah hi. Ahizongin thawhbat a thau om pen a hoih monounsaturated fat kici hi. Hih in cholesterol leh blood sugar niamsak thei cih kimukhia hi. Zunkhum vei pawlkhat kaal 4 sung zunkhum vei midangte sangin monounsaturated fat ki tampiak zaw hi. Kaal 4 khitciangin tua mite a sisan khum uh kiamzaw cih New England Journal of Medicine, September 1988 in kisuaksak hi.\nLo uih kaang (Garlic):\nLo uih kang zong a hoihna tam peuh mah hi. Misiam ten lo uih kaang ah zunkhum zatui dinga kizang orinase om cih mukhia uh hi.Tua in\nsisan khum tamlua ding pan keem thei hi.Lo uih kaang ah hormone nam khat om hi.Tua in pumpi a insulin a omsak pancreas kici thapia hi.Tua banah lo uih kaangah fiber zong tam hi. Nupi zunkhum vei khatin nisim in louih kaang zung nga(five cloves) ne zel hi.A sawt ciangin a zunkhum pen normal in zatu neek kuul lo in damsuak hi.\nPasian in mihingte cidam taka I om ding hong deihsak hi(IIIJohn 2:1).Taksa cidamna banah lungsim cidam dingin zong hong deih hi.Tua manin mihingte cidamna dingin theigah tampi na piangsak hi(genesis 1:29).Tua pasian bawlsate zatui dingin a hoihzia tulai misiam ten mukhia zel uh hi.\nPrevious: Dahpihna pulakna ~ Rev. Thang Lian Khup (kum 49)\nNext: Na thauval ding kidawm in


url: =Ka sunga om Mawhna hi (Rom. 7: 20) :: ZOMI DAILY\nposted on 23 December 2014 at 10:09 am Lomkholna: Article, SuanghDal\nKa nuntakna ah mawhna a bawl kei hi nawn lo cih thu tawh kisai (It is no longer I who do it, but sin that dwells within me – Rom. 7:13-25)\nGal: 2:20na “Kei a nungta hi nawn loin ka sunga om Jesuh a nung ta hi” a cih ciangin Paul in a mihing hihna a beitum mang pah cihna hi lo hi, ci-in ih gen khitna thu kong phawk sak nuam hi. Ih pianlui ngaihsutna le lunggulhnate in hong uk nawn lo, hong makaih nawn loin, ih sunga om Khrih in ong uk, ong makaih ta cihna hi bek hi. Ci le sa sungah a nungta lai nuntakna pen Pasian’ tapa upna sung bekah ka nuntakpih ta hi, cihna hi beka, mawhna gu hangin ih pumpi si thei nawn lo ding cihna hi nai lo hi. Ka sunga om kei hi nawn lo ka hih manin ka hih bangbang ka sep bangbang Khrih ahi hi cih theih nading hi lo hi. Piangthak khatin piangthak pianzia khat bek a neih kul ahihna thu a gen hi a, ahi zongin ih mihing hihna a bei hi nai lo cih thu ih kikum zo hi. Pianzia khat bek kinei hi ta mah leh mawhnei mi mawhna hong kimai sak pa ahihna thu a gen ahi hi.\nTua ahih leh pianzia nih a nei bangdanin hong gen leuleu Romans 7: 13-25na en dih ni. Hih Lai Siangtho mun in Gal. 2: 20na ah a kitel khial thei ahi tua pianzia khat (one nature) thu a tel genna hi a, Gal 2: 20na leuleu in zong Rom. 7: 20na ah a kitelkhial thei tua Pianzia nih (two nature theory) thu a na gencianna hi leuleu hi. It is no longer I who do it, but sin that dwells within me. Ka nuntakna ah mawhna a bawl kei hi nawn loin, ka sunga om mawhna hi ci-in Rom. 7: 20na in a gen ciangin thu-ummite in pianzia nih kinei cihnopna hi lo hi. Gal 2: 20 ah bel pianzia khat bek gen hi. Ahi zongin tua lai mun leuleu ah pianzia khat bek thu a gen hangin ih pianlui pianzia a bei nai lo ahihna hih LStho mun nih gawm khopna tungtawnin a kihanthawn nuam hi hang.\nNih kikal sungah a om ih hih hangin a khat pen ih pianzia ding hi nawn lo hi. Hih Roman 7: 20na ka nungtakna ah mawhna a bawl kei hi nawn loin ka sunga om mawhna hi a cih ciangin mawhnei mi pianzia le piangthak pianzia nih kigawm mihing hi hang, a cihnopna hi dek suai lo hi. Ka bawl bangbang ka sep bangbang kei hi nawn loin ka sunga om Khrih hi, mawhna cih bang om nawn lo ding hi cih banga, Gal 2: 20na mun ih up ih san khialh loh ding thupi hi. Ka bawl bangbang ka sep bangbang kei hi nawn loin ka sunga om mawhna hi, ci a Romans 7: 20na zong ih tel khialh ih pomkhialh loh ding thupi hi.\nRomans 7: 13-25, hih LStho mun pen a piangthak khinsate thu tawh kisai Paul in a genna hi ci-in Christian upna guipi a tamzaw hi pom uh hi. Ahangin, 1. A laigelhzia ah Paul in Present Tense tawh gelh ahih manin ama’ pianthak\nkhit ah a tuahzia thu a gen hi. 2. Thu um lo mite’n thukham zuih nopna lungsim nei lo uh hi. Ih Lai Siangtho mun ah thu genpa in thukham zuihnopna lungsim nei hi. 3. Keimah “I” cih kammal le si le sa “the flesh” cih kammal kilamdanna thu kimu thei hi. Nang pen na si le sa tawh na kikhen theih nai loh hangin na si le sa’ neihsa na hi nawn kei hi. Ka sunga om mawhna hi vs. Ka sung a om Khrih hi. Na sunga om mawhna pen Dawimang pa a nusiat siat ta hi cin a, Nangmah taktak pen na hih leh na sunga om Khrih tawh a kithuahtuah ta a hi hi. “I” vs “the flesh”. 4. Hih lai gelh pa in Pasian thukham sungah nop a sakna kimu thei hi. A zuih zawh sitset loh hangin thukham iplah mahmah hi. 5. Pumpi ci le sa pan suahtak siangna pen hong tung lai ding ahihna zong kimu thei hi. 6. Thu hoih le thusia, si le sa le kha nuntakna a kibuanbuan lai ahihna thu zong kimu thei hi. 7. Christian te pen Khrih sungah diktang khinte ih hihna, thumaan mite ih hih khitna, hi mah ta leh ni tawp ni hong tun masiah a kicing siang nai lo, a gen bang lai ih hihna thute hong kimu thei sak hi. Tua hi a, Paul in ama’ tuah thu le piangthak mi khempeuh in zong hih bang pianzia a tuah lai loh a phat mawhna thu a gen ahi hi.\nChristian te pen mawhsakna thukhenna pan Jesuh ih upna hangin a suakta khinte ih hi ta zongin ih sungah mawhna teng lai a, mawhna in hong nawngkaai sak lai ahihna kimu thei hi. Christian/piangthak/ thu-ummite khempeuh in Paul mah bangin ih mawhna hangin Pasian thumaanna le dikna ih ni sim nuntakna ah ih tukpih zelzel laina kimu thei a, ih kidop ding, mawhna ih thahthah lai ding a kisap laina le thungetna, a picing nuntakna le a khangcing nuntakna Christian life ih kisapna hong kimu thei sak hi. Mawhna ii gu a buai pih lai hi hang. Paul in tua buaina panin ih Topa Jesuh in hong honkhia zo ding ahih manin Pasian tungah ka lung a dam hi, ci-in a lai gelh na khup hi. Kei’ omzia taktak ahih leh ka lungsim tawh Pasian’ thu ka zui a, ka pumpi in mawhna a piang sak thu a zui kha zel hi, a na ci a hi hi (v. 25).\nOng tankhia pa in khatvei sep a tawntunga kimang a bucing hotkhiatna ong pia khin hi. Eite’ behlap theih bang mah om nawn lo hi. Paul ii laikhak dangdangte ih sim ciangin Christiante ih dinmun pen a beisa, tulaitak le hong tung ding pan hotkhiatna a kisamte ih hihna ong lak hi. Salvation from the Past, Salvation from the Present, Salvation from the Future. Pa in teel, Ta in tan, Kha in gum hi. Tua teng kigawm hotkhiatna hi. Thu ummite pen hong kihonkhia khin, hong kihotkhiat laitak, hong kihonkhia siang lai ding dinmun ah a om ih hihna hong kimu thei sak Romans 7: 13-25na ahi hi. Kam dangin gen lehang thu-ummite pen hong kitankhia khin (look back at the Cross/Justification), hong kigupgup laitak (Christian life/ maturity/ prayer/ sanctification), hong kihonkhia siang lai deuh ding (the future/ the Second Coming of Christ/the consummation) cihna hi.\nA hi khin hotkhiatna “the already aspect of salvation” le ahi siang nai lo hotkhiatna “the not yet aspect of salvation” zia tawh Paul in a laikhakte gelh hi. Ahi khin hotkhiatna cih ciangh thu-ummite pen hong kitankhia khin cihna hi. Ahi siang nai lo hotkhiatna cih ciangin Jesuh Khrih ong pai kik nading a gen ahi hi (that believers will be saved ultimately and for all eternity at the return of Christ.\nI have been saved. I am being saved. I will be saved yet. Justification=> He has been saved from the guilt of sin (Eph. 2: 8). Sanctification=> He is being saved from the power of sin (1 Cor. 1: 18). Glorification=> He will be saved from the presence of sin (Acts 15: 11). Tua ahih manin Christian te pen a hi khin hotkhiatna le hong tung laiding hotkhiatna kikal sungah a om lai ih hihna thu kitel huai pha mahmah hi.\nIh sungah ahong om lai mawhna koici bangin that ding?\nKhatna ah, ci le sa tawh hi loin Kha zia tawh kalsuan nuntakna tawh thah ding ahi hi. Nihna ah, ci le sa nate’ tungah ih lungsim kinga sak nawn loin Kha nate tungah mitsuan nuntakna zia tawh hi ding hi (Rom. 8: 4-5). Kawlgam ah a kimu thei nate tam mahmah ah, khual zin lehang muh nading a lemna mun khempeuh ah taattung kimu den hi. Tua ahih manin Lai Siangtho in muhna tawh hilo upna tawh na ci hi. We walk by faith, not by sight (2 Cor. 5: 7). Note: a up huai lo thu upna pen upna kici lo hi. A buaihuaina khat ah, a lamdang Pasian’ nasepnate pan’n a uphuai thuteng a uphuai lo a suah mi tam mahmah ta hi. Thumna ah, ih sungah ong tendeen Pasian’ Kha Siangtho ompihna tawh ih mai ih nawt ding ahi hi (Rom.8: 9, 11).\nPrevious: A thupi mahmah “Hihna” (True Identity)\nNext: ZOSIAM Gospel Medical Trip ading thunget cialna\nZYA Weekly News :: 14 November 2014


url: =Dollar zakhat in ka hihna hong telsak! ~ Zomi Quavadis :: ZOMI DAILY\nposted on 27 July 2016 at 7:47 am UTC+9:30 Lomkholna: News, Zomi, ZomiQuavadis\nGitneih loh takin ka phone hong ging vauvau hi. “Hello” ka cih pah seisai leh ong hopihpa in “Tumahmah in Kawlpi vanlengtual ah mangkangte thum va dawn inla, tua thumte lakah a samsau numei pen nang kithuahpih ding ahihi. Amau pen Zogam sung en nuam a hong pai a hi uh hi. Limtak in na etpih in maw” hong ci hi. Kei zong “Hi ta vem!” cih kawmin ka mawtaw sitaat in Kawlpi vanlengtual lam ka zuan suk pah hi.\nAmun ka tun ciangin vanleng na tu khin a, vanlengtual pua ah mangkang numei samsau khat in a van teng tawh minute 20 sung dektak ong na ngak khin ahihlam ka theih ciangin ka kisuang simsim hi. Kimeltheihna ka bawl khit uh ciangin namdangte Hotel a hilo Zomi te Hotel ngiat Taungzalat Hotel ah tam bei ta leh ka tungsak hi. Zinmuakte zong mangpau na siam peuhmah uh hi. Ka Phone numbat ka piak khit ciangin “Na vaak nop peuh ciangin hong sam in maw” ciin ka ciahsan kik hi.\nA zingciangin hong sam pah a, ka mawtaw tawh paisuk in ka pi hi. Tuani pen Tedim Township sungah mun minthang zaw deuh teng ahi “Paha Sialkong, Gullu mual, leh Zozaang khuakhung mualdawn a Pu Pauboih mual akici leh a geia RCte singlamteh phuh agolpi zong ka etpih hi. Mangkangnu in thangah mahmah hi. A paina peuh manzaih kawikawi in, ong dotnop teng zong hong dongin Video zong ka kizaih pahpah uh hi.\nTua banah Zogam tuikhan laia tui kicingh pen zong ka etpih a, lamdangsa bilbel hi. Tuikhanna hanga gentuakte khuathak satna cihte zong ka etpih kawikawi hi. “Mun dangdang ka muhte sangin tua nong etpih teng thupisa zaw ingh. Ka lungsim hong su kha mahmah hi” hong ci bilbel hi. Bangci lam in a lungsim su kha hiam bel thei khang maw! Zozaang khuanawl a Tuitawnglui a cih zong a thu leh lui lamdang a hihna limtakin ka gen hi. Lamdang lah sa, zaaknop lah sa hiding hiven a mittang bang kia khia dektak zawzen hi. Mun thupi tampi ka etpih khit ciangin a nikhatna ka khin uh hi.\nTuani zan amah limtak tawlnga in kei ka innlam ah ka ciahto leuleu hi. A zingciangin Tedim lam ah ka kimasuan to leuleu uh hi. Zingsang lol ka hihman un Taingen ka tuntoh uh ciangin annek ding na om nai lo hi. Pasian thupha tawh gataamciim leh vaimimciim na om bilbel a, zasanvui sansitset tawh naptui tolh liangin kuang khat tuak ka viik uh hi. Lampi pen theihsa mah bangin Falam lamkaa dong vomto dilhdelh a, Tedim lam ka pial phei uh ciangin suanghum lak vive ah kising let-let in ka pai uh hi. Guahtui luang lo bilbel ahihmanin phadawm hi. Vui tam bilbel cih ding hi.\nThangmual ka tuntoh uh ciangin mangkangnu sam sangin ka sam na kaang zaw lianga ka kinuih sansan uh hi. Thangmual dawn ah khe tawh kahto in, a dawn tuaivum ka tun uh ciangin Titanic sunga danin a nunglam pan a khut nihte letsak in Thawnkham Zogam ngaih la ahi “Zogam aw ken hong ngai ingh, Zogam aw ken hong it ingh” cih la ka sakpih leh tha hong ngah peuhmah hi.\nMaan pong 100 bang ka kizaih zawzen uh hi. Tedim ka tun uh ciangin Zomi ansai khat ah a so velvel aksa Zohuan tui hawp in buhsihsa vatvat tawh ka ne khawm uh hi. Ka paina khempeuh vuah Zo- an vive bek ka neekpih hi. Tedim Sanginnpi te, biakinn hoihnono te zong ka etpih kawikawi hi. Tua panin Tonzang lamah ka pai leuleu uh hi.\nLampi bel theihsa hizel lel hi. Etpih ding teng khempeuh ka etpih khit ciangin Naakzang khaulei zong ka etpih a, letmat leiin khau tawh luigaal ka kaipih hi. Lam tawntungah mangkaangnu in “Nasia lua, Nasia lua” cici niloh hi. Bang lamah nasia sa hiam cih thu bel ka dong ngam kei hi. Tonzang ah kilehkik in Hotel ah ka giak sak a, kei bel Tonzang topa tawh kimeltheih ka hihmanin a inah ka giak hi. A zingciangin Kawlpi ah ka kilehkik uh hi.\nLam kaalah Khaikaam University ka etpih hi. Tutung bel “Nasia lua” tam cih lo hi. Bang ngaihsun ahiam thei keng, pau vet lo in khua dakdak mai hi. “Gim pian hi niteh maw” ka cih zong hong zaak tuak lo hi. Tawmvei ka om sung un a muhnop khollo hon khat mu man ka hihmanun ka mawtaw sitaat kik in ka ciahpih vingveng hi. A zingciang a ciah ding ahihmanin tua zan an ka ne khawm uh a, Zogam thu ka theih bangbang ka gen hi.\nZomi te’n MP guk ih neih manin lametna lianpi ih neih vai khawng ka genpih hi. Taungzalat Hotel innkhum zaangah tu khawm in khataang silsial ka en khawm uh a, thu tampi ka kikum khawm uh hi. Tutung bel nuihna tam nawn het lo hi. Nai 12pm hong saat petmah ciangin ciah dingin ka kithawi hi. Ka ciah ding ciangin “Zingciang hong kha kik hamtang in maw, ong ngak ding hing” hong ci hi.\nZingni hong suak a, zing niangtui ka dawn khit ciangin Taungzalat Hotel ah ka pai leh innkong ah aman nong na ngak khin hi. Vanlengtual lam ka zuan phei pah uh hi. Vanlengtual sung a lut ding ciangin ka khut hong len in ka liangko tungah tawmvei hong kingaisuk hi.\nTua khit ciangin a mitnuai kawm in “Hong phawk tak ning ei” hong cih khit ciangin nunghei nawn vet lo in hong lutsan vingveng hi. Mual a liam khit ciangin ka khut a hong humsak bang hiam cia ka et leh US Dollar zakhat ong pia na hi gige hi. Tua sum in nithum sung ka kithuahpih, thu leh la tampi ka kikuppih mangkang nungaknu a dingin zinlamlak (Tourist guide) khat lel ka hihlam hong kiphawk sak kik hi. By Zomi Quavadis\nPrevious: Zomi & Chin Bulphuh Taangthu Khialte ~ Zokhai\nNext: Vondeih Kep Ding – 36 (Pau Khan Kap)


url: =Kalaymyo ah Pasian nasem Pastor khat numei buanvai tawh thu kibawl :: ZOMI DAILY\nposted on 13 May 2018 at 12:48 am Lomkholna: Kalaymyo, Myanmar, News, Sawltak\nAkum acingnailo numeino 2 te zawhthawh thutawh abuan Pastor khat thongkiading in thu kibawlta cih Zalen Info pan kiza hi. Tua Pasian thugen in avak kawikawi Pastor pa ii aminpen Lal Biak Lar @ Lar Boih kici hi.\nTua Pastor Lal Biak Lar pen May 11 (Friday) ni in Kalaymyo aom thukhenzum Court ah numeibuan “Rape Case” akipan adang Case tuamtuam, akigawm in Case 4 tawh thu kibawl cih kiza hi.\nCourt ah Pastor pa thu akibawlna Case tepen numeibuan “Rape Case”, mikhat lauthawng sakna, mikhat ana in bawlna, hanciamna cihbang Case tuamtuam tawh thu akibawl ahihi. Tuateng lakah Rape Case pen asangpenpen hi a, kum 20 sungbang thong kiathei khading kici hi. Buan athuak numeino tezong kum acing nailo cisawnsawn ahih manin, thuliansem khading hi.\nTahan Police Station panin thunei khatin agenkhiatna ah tuni pen thu akibawlbek hipan hi. Maiah Court ah thusitna aomkik ciangin Pastor pa leh buan athuakte sitcianna kineiding hi ci’n genkhia hi.\nTua Pastor Lal Biak Lar pen Kalay Myone, Letpanchaung khuasung aom ahihi. Falam khuasung aom numeino kum 15 aphakhin khatleh kum 14 aphakhin khat Pastor pa innah aom sungin Pastor pa’n zawhthawh thutawh nabuan cihi. Tuahangin numei te ii anu apa te’n Police Report bawl uh a, thu akibawl ahihi. Hongtungding May 25 ni ciangin Court ah thusitna omkikding cih kiza hi.\nMore: Pastor khatin tading in akep numei khat zahmawhvai tawh bawlsia in kiman\nMalaysia ahzong Kawlgam panin azin vakkawnsia khatin numei te sawksakthei cihkhat bangkhat kigen hiauhiau. Bawng kineih bangdanin pasal takpi numei khattung ah atuang ngiangua, thungen lah hivanglak cihkhat bangkhat zong Facebook tungah kigen ngeingai ngeihi. Thugendan, tha ngahdan, nasepdan leh sawlna ngahdan atuamtuam hikhading a, kuamah ki mawhsakna omlo hi. Sawltak #zomidaily\nPrevious: I nisim nuntakna le Motivation ~ Tg Candle\nNext: Zomi leh Chin gamthumna tungsa te sungah apiangkhin thu\nTuicin Tun Nawn Loh Nading A Lim (Sign or Symbol)


url: =Michael Jackson tung panin Thalakna :: ZOMI DAILY\nMichael Jackson tung panin Thalakna\nposted on 27 May 2015 at 7:41 am Lomkholna: Article, Thawntuang\nKum 50 bang a nungta Michael Jackson mi khempeuh in a minthanna Lasiam Lamsiam cih in i thei hi. USA gam Indiana ah August 19,1958 in suak aa, June 25,2009 in si hi. Unau pasal 3 leh numei 5 pha uhhi. A pianna inn uh pen lupna munnih( two-bedroom) nei uhhi. A nu leh pate pen Sila nam, pemta mi ahi uhhi. A pa in Setzung( Factory) khat ah na sem hi. Inn neuno khat sung pan a khang khia mikhat ahihi.Pasian thu um mah ahi uhhi.\n“King of Pop” cih min kipia liangin, leitung ah pop culture a minthangsak leh entertainer, artist khat ahihi. Tua bek zong hilo in hip hop culture, contemporary R&B leh rock cihte zong lawhzo mawk hi. Lamdan ‘robot’ leh ‘moonwalk’ kici te ama patkhiat ahi hi. Leitungah mi lamdangpi khat ahihi.\nMichael Jackson tung panin Zomi khempeuh in thalakna lamin ngaihsun leng pawl khat om kha ding hi. Tu tadih in Zomite dinmun zong Michael Jackson nu leh pa te dan mah bangin pemta dinmun ah i om laitak ahihi. A pa pen pilna nei khollo Setzung ah na sem leltak i tapa pen Leitungbup minthang mawk hi. Pasian thu um ahih mah bangin a nu leh pa Pasian tungah citak thuman khat hi kha ding hi.\nLeitungbup ah amin thanna dingin a pa in limtak in pahtah theilo himah leh Michael Jackson in ukna neih hi. USA gam sungah ukna, siamna, ki vak’na nei…cih bang ki thupisak mahmah hi. Lunglutna anei ukna anei cihpen mikhempeuh in nei na pi-in tupna taktak a nei ki tamlo hi. Inn neuno khat panin leitungbup ah amin thang mahmah hi-ing cih geel kholhna nei masa zong hi kha kei unteh. A hi zongin a uk khat uh limtak in zuihto ngiatngiat uh ahih manin matun uh hi.\nNa uk bang hiam? Bang ut na hiam? I mailam hun-ah mi taktak i suak nuam hiam? Hanciamna, cihtakna neilo peuhmah matun cih om ngeilo hi. Leitungbup ah amin thang icih Michael Jackson a ki pan mihau mahmah sung panin a khangkhia tamlo hi. Nu leh Pa haukei, pilkei…cih bang paulam zong sese lo in ahanciam mi khempeuh adingin lampi tampi om hi. A diakdiak in Khangno laisin laiten bang tan ciang hiam na lungtup pi uh ki sit huaizel hi. Na nu leh pa tezong bangmahlo hi mah hi. Bang mahlo panin a khangkhia mipil mihau mi minthang leitungah tampi om hi. Tuate tangthu leh matut zia zong kanhuai hi. Mitung panin thalakna neihthei pah cih pen thupi mahmah hi. I phut khakna tung panin thala pan leng bang hun cih ki ngen theilo hi. Bang hi nuam na hiam?\nZomite hong Angvaan Pasian in Khangnote tungah Tupna ki cian hong guan zelzel hen. Lungdam.\nKa laigelh khempeuh>>www.zomi-angvaan.blogspot.com\nPrevious: Tulaai Leitung Thuthang Tuamtuam Updates May 26, 2015\nNext: Kum nasep lian ngah nuamte: (Cimphawng)\nZomi te nunzia masawn tuinaak zungpii te kan in, a puahphat huaihiam?


url: =Syria kumpi le langpangte kidona khauhpai - TUNGZANG NEWS\nSyria kumpi le langpangte kidona khauhpai\nSyria gamah akumpi uh Bashar Al-Assad a deih galkapte in Homes khuapi sung thaupi tawh akapna hang in, mi tampi sisan, naisan luangin sihna manna nasiatak piang bek tham loin, Homes khuapi sungah khuaphelep mei khempeuh ni 5 sung kisiacip ahih manin, adiakdiak in Zato ah khacing nailo aa suak naungek 18 pen Electric tha tawh akizom (Incubator) sungah akikeem/kikhoi ahih manin, mei kisapna hangin sikhin uh ci hi.\nA mulkimhuai mahmah khatah kumpi galkapte in kumpi alang pang thautawi pawlte innkhat khit inn khat buluh uh a, mi19 apha innkuan 3 te inn sungah kaplum uh ci hi. Hih bangin Syria gam kidona tungtang ah sihna lianpi a omna pen Syria te thauvui thautang aguan Russia kumpi in mawhpuakna lianpi nei hi ci in, England kumpi in nasiatak mawhsakna pulak hi. Tua banah Kumpi alangpang te omna khuapi tuamtuam ah President Bashar al-Assad in agalkap sawlin phialsak ngekngek ci'n gen hi. A beisa Feb.8,2012 ni zankhat thu bekin mi 47 kithatlum hi ci'n kumpi thapia lamte Mr. Mohammad Hasan in gen hi. A ma genna ah kumpi galkap te'n Sunni Muslim te teenna munte lim kap phadiak uh ci in gen hi.\nBashar al-Assad in abeisa kum 50 sung a ukna sungah bangmah thusia om ngei loin, nung kum akipan gammite lungkimlona leh langdona hong kipan ahi hi. Nikhat sung bekbek in mi 100 val bang asihna thu Syria Revolution General Commission te'n gen hi. Kumpi Zato innpi khat 'Bomb in kha a, apuahkhapna pan zatolum mi 10 bang sipah uh ci hi. Operation bawlna khan (Room) sungah anbuksung zat temta te kizang in, sisan akisap hang apiading mi omlo ci hi. Huih siangtho (Oxygen) zong omlo in leitung bupah huhna angetna thute uh Mohammad Hasan in genkhia hi.\nHih Syria gam buaina vai tawh kisai nitumna lam gamte ahi US,England etc..gamte holthawhna tawh Syria gamah buaina kipan hi ci in, kimawhsakna om hi. Russia Prime Minister Vladimir Putin in a genna ah Libya aa apiang buaina leh thukineihsakna namte ka deih nawn kei ci'n gen hi. A ma gentehna khat ah,Sente sum zuakna (China Town)ah Saipi khat luta, a totpaih phei gawp bang dan nasepnate khawl huai mahmah ta ahihna thu genkhia hi.\nTranslated by : Pa Kham Khan Suan (Tongsan Translator)


url: =Thuthak Tomkimcing 22 July 2014 :: ZOMI DAILY\nposted on 23 July 2014 at 9:17 pm Lomkholna: Hauthang, Myanmar, News, World, Zomi\nA.Mipi te tawh khut kilen aa, Khantoh nading thusin kinei\nJuly 21-23, 2014 sung TYF leh PWN ( Public Welfere Network )te khut kilen khawm in 9:00 am pan 4:00 pm dong TBA hall ah ni thum sung thusin na ah kinei cih thu kiza hi.Hih thusin na ah 2008 thukhun etphat na, Pianpih hamphat na , mipi thuneih na .etc cihte ki hilh hi. Thusin na ah hongpai pen mi 100 bang kipha in tha kingah mahmah hi. Hih a kah teng lak pan mi 30 kitel ding aa nithum sung thusin na kineih pih kik ding hi. Hih mi 30y te a man ciang in 15 kitel to kik lai ding hicih thu Thuhilh siate tungpan in kiza sawn hi.\nB. Kalaymyo ah Federal vai ki khaktan nuam sese.\nKalaymyo ah gam ki ukna vai tawh kipawl Federal vai 21-23 July 2014 in holiim na kibawl pen phalna omlo ci in Palik te in khak tan sese cih Pu Zam Thuam tungpan thu thang khia hi. Pu Zam Tuam pen Federal vai holiimna ah mapang khat ahihna kithei khia hi. Kalaymyo khuapi uk thu neih na pan in Federal kikhak lo hi. Ahih hang hibang holiim nading phalna ngahlo ahih man in ci sese tawh mawh zong hi. Hibang thu khaktan na Federal vai in Pu Ceu Bik Tawng zong nasin so leuleu in lungtang kinuai velvel leuleu hi.\nC. Cidamna asin ngeilo Pu Hung Ngai in Dr te thu hilh.\nCidamna leh kikep siamna asin ngeilo Pu Hung Ngai in Chin state ah zato leh cidamna nasem Dr & Nurse te 22 July 2014 in Hakha khuapi Capital Hall ah thuhilh na nei miaumiau a, State ading in Cidamna ah’ vaiding Dr Seo Lwin Gein in nuihsan hiuhiau kicihi. Cidamna tawh kipawl Hakha, Thantlang, Falam, Tedim, Tonzang ah taangmi palai behlap ding thu phuang khia hi. Bangzah koih ding bang hun anunung hiding gen cian na nei lo ahih man in ataktak ahi ding hiam? Pu Ngai aw mipi in cih san kicihi.\nPrevious: Kaikuang Thu Tomcik… Zomite Hoihna\nNext: Ukraine te vanleng Fighter Jet 2 kikapkhia\nA meetna ding bek kingaihsun ~ T. Sawmlian\nMalaysia palik te’n Social Media tungtawn in a ngongtatding galkap akaikhawm mi 249 mankhia


url: =Ci: Dr. Hau Za Cin\nMeh ka huan leh ci sawh khalo in ka om kei hi. A limna behlap ahih manin a kizang thei bilbel khat suak hi. Singgah thuk sitset khawng tawh meh leng zong a thuk ciil sak ahih manin limtuam hi. Ci omkei leh nek leh dawn a dau mahmah ding suak thei hi. Sa nangawn a lim mahmah pen ci tawh meh leng a limna khang hi. Zomi te bangin sa meh den ahih manin nidang in ci tawh na meh ngeilo uh hi. Ci a zat zawh uh sa tawh a meh uh ciangin limsa lua ahih manun "C - Ci omlo, sa limlo" ciin Zomi Paunak bang na piangsak uh hi. Naupangte, khangsawnte na kihilhsawn uh hi. Tuhun ciangin ci omlo in sa kine nawn mello hi. Ci zong nidang bangin a haksa lua in zon kul nawnlo ahih man leh ci man zong tawm deuhta, mi khempeuh nek ahih manin a man a kiam man zong hikha ding hi.\nNek leh dawn ading bek hilo in nektheih tuamtuam - ann, singgah, singteh, theipuam, theimin, sa, cihte a siatlohna dingin zong ci a kizang ahi hi. Ci sawh in koih leng sa bang uihlo pah hi. Ci sawh in upcip leng sialo in limci takin kine kik thei hi. Ci sawh in kem leng ni tampi kine thei a, ni tampi hoih hi. Singgah theipuam nangawn ci tawh mek in ci tawh diah in kem leng a kha a kum bang kikem thei in kine kikkik thei hi. Ci tawh singgah kem a sum suah kik mi tampi om hi. Sumbuk ah nektheih kizuak tampi singgah, theipuam, sa leh khaici khawng tawh kibawlte ci tawh kikem a tamzaw ahi hi.\nCi bel a bawlna baihlo leuleu hi. Zomi te bangin cikhuk na nei in tua cikhuk pan cituite na dim uh a, mei tungah huan in a tuiteng suangkang uh hi. Tua a tui teng a kan khit ciang a ci tengbek a keu in cilom, cilum suak a, tua pen kikem hi. A lompi mah in kikoih in i deihzah kieukik hi. Tuhun ciang bel tuipi gei a kibawl, tuipi tui al kihuan pan kibawl ci te man tawmcikcik in kingahta ahih manin Zomi te in kibawl nawnlo suak phot hi. Zomi te bawltawm sangin sumbuk ah kizuak pen lei leng 'meetzaw' hi. Ahang pen sumbuk a lei ziau nading sum zong zaw in hileng ni leh tha tampi beia eiman i huantawm sangin meetzaw cihna hi.\nCikhuk na mu ngei hiam? Kei khatvei ka mu ngei hi. Cikha khuanawl ah 1988 January a ka khualzin khat un nawkkha in upate in "Hih pen cikhuk hi. Hih tuite suang leng a dat hong om pen cilom hong suak ding hi," ciin hong gen ngei uh hi. Tuni in tua cikhukte a omlai tam ka theikei hi. Cikhuk a tui dawn leng bel al ngial ding hi!